(Rapport Uffiċjali u Rivedut)

Laqgħa Nru 72

L-Erbgħa, 9 ta' Diċembru 2020

Stampat fl-Uffiċċju tal-Iskrivan

Prezz €2.50

Laqgħa Nru 72

L-Erbgħa, 9 ta' Diċembru 2020

Il-Kumitat iltaqa' fil-Parlament, il-Belt Valletta, fis-2:05 p.m.

Il-Minuti ta' Laqgħa Nru 71, li saret fit-2 ta' Diċembru 2020, ġew konfermati.

IĊ-CHAIRPERSON (Onor. Beppe Fenech Adami): Ngħaddu mal-ewwel għat-tieni item li għandna fuq l-aġenda llum.

EŻAMI TAR-RAPPORT TAL-AWDITUR GENERALI INTITOLAT "AN INVESTIGATION OF MATTERS RELATING TO THE CONTRACTS AWARDED TO ELECTROGAS MALTA LTD.

IĊ-CHAIRPERSON: Jien tlabt li għal din il-laqgħa jiġi l-Awditur Ġenerali sabiex jagħmel an overall review ta' dan il-kuntratt, imbagħad we take it up from there.

L-Onor.

GLENN BEDINGFIELD: Sur President, jien nixtieq li l-Kumitat ikollu lista tal-persuni li se jkunu qegħdin jidhru quddiem dan il-Kumitat u r-rilevanza tagħhom mat-terms of reference (ToR) ta' din l-investigazzjoni.

Nixtieq ukoll li l-Awditur Ġenerali, fil-bidu tal-preżentazzjoni tiegħu, jgħidilna x'kienu t-termini ta' riferenza ta' dan ir-rapport.

IĊ-CHAIRPERSON: Onor. Bedingfield, it-ToR huma elenkati fil-bidu tar-rapport.

GLENN BEDINGFIELD: Iva, Sur President, imma biex inkunu smajnihom a viva voce.

IĊ-CHAIRPERSON: Fl-introduzzjoni tar-rapport tiegħu, l-Awditur Ġenerali jagħmel riferenza għat-ToR li kellu, u nfakkar li kien proprju fit-30 ta' Lulju 2015 li l-Membri tal-Oppożizzjoni kienu talbu b'mod formali lill-Awditur Ġenerali sabiex jagħmel l-investigazzjoni tiegħu dwar diversi items relatati mal-proġett in kwestjoni.

Jien ma nsib ebda problema li meta l-Awditur Ġenerali jkun qed jagħmel il-preżentazzjoni tiegħu jgħid minn fejn telaq, x'kienu t-ToR, u xi nvestiga f'dan ir-rapport.

GLENN BEDINGFIELD: U li jkollna lista ta' min se jidher quddiem dan il-Kumitat.

IĊ-CHAIRPERSON: Mhijiex il-prassi li jkollna lista tax-xhieda kollha li se jintalbu jidhru quddiem dan il-Kumitat u allura ma naħsibx li għandna jkollna f'dan il-każ.

Li hu żgur hu li dan il-Kumitat qatt ma mpona limitazzjonijiet fuq xhieda, basta naturalment ikunu...

GLENN BEDINGFIELD: Sur President, ma jien qiegħed nimponi l-ebda limitazzjoni.

Jien qed nistaqsi għal dan biex ikolli ftit idea ta' kif beħsiebu jimxi dan il-Kumitat.

IĊ-CHAIRPERSON: Onor. Bedingfield, inti taf kif naħdem jien; kif nara li l-affarijiet qegħdin jiżvolġu nkun f'pożizzjoni...

GLENN BEDINGFIELD: Ġeneralment inkunu nafu minn ġimgħa għal ġimgħa, imma issa nixtiequ li jkollna lista...

IĊ-CHAIRPERSON: Jien ma nimmaġinax li dan se jkun eżami ta' żewġ sessions, però naħseb li wara l-laqgħa tal-lum inkunu nistgħu nagħtu indikazzjoni tax-xhieda jew… L-Awditur stess, f'email li bagħat, talabna norganizzaw ruħna dwar il-mod ta' kif se nipproċedu, u jien m'għandix problema li niddiskutu dik ukoll as we go along.

Il-parir tiegħi hu li nħallu lill-Awditur Ġenerali jagħmel il-preżentazzjoni, imbagħad we take it up from there.

GLENN BEDINGFIELD: Jiġifieri fil-laqgħa li jmiss il-Kumitat se jkollu lista tax-xhieda u rilevanza tagħhom fil-konfront tad-diskussjoni li se jkollna.

IĊ-CHAIRPERSON: Illum se jagħmel il-preżentazzjoni tiegħu l-Awditur Ġenerali, u naħseb li fost il-mistoqsijiet li se jiġu mistoqsija lilu se jkun hemm dik dwar min kien qed jaħdem fuq dan ir-rapport għax, kif tista' tapprezza, dan huwa rapport li fih hemm aspetti tekniċi, legali, finanzjarji, kuntrattwali, eċċ. u allura nimmaġina li ħadmu fuq dan ir-rapport diversi uffiċjali tan-National Audit Office (NAO) b'expertise differenti.

Onor. Bedingfield, kif taf, ir-rapport għandu diversi headings dwar diversi aspetti ta' dan il-proġett u jien qed nimmaġina li fuq l-aspetti varji ta' dan il-proġett kien hemm persuni mill-NAO b'expertise differenti, u allura biex nitilqu, dawk se jkunu l-ewwel xhieda.

GLENN BEDINGFIELD: Jiġifieri huma biss se jidhru quddiem il-Kumitat?

IĊ-CHAIRPERSON: Le, anzi qed ngħidlek il-kontra.

Qed ngħidlek li biex nitilqu żgur huma dawk, imbagħad jekk ikun hemm bżonn numru ta' xhieda oħra, naraw ir-rilevanza tagħhom x'inhi, u jekk ma jkunx hemm problemi we take it up from there.

GLENN BEDINGFIELD: Ma rridx nuża kliem iebes u ngħid li qiegħed tirrifjuta t-talba tiegħi; qed tgħidli li at this point ma tixtieqx tgħid min se jkunu x-xhieda li se jitilgħu quddiem il-Kumitat.

IĊ-CHAIRPERSON: At this point ma naħsibx li jkun fair jekk xi naħa tintrabat b'min se jkunu x-xhieda f'dan il-proċess.

GLENN BEDINGFIELD: Għaliex mhux fair li nintrabtu?

IĊ-CHAIRPERSON: Għax jekk xhud "A" iwieġeb u jagħti l-informazzjoni mitluba, nistgħu nieqfu hemm, imma jekk xhud "A" ma jagħtix l-informazzjoni, għax pereżempju ma jkollux dik l-informazzjoni, jew għax ma jkunx hu l-persuna li tista' tipprovdi dik l-informazzjoni, allura jista' ikun li jkollna bżonn immorru għal xhud "B" jew xhud "C" jew xhud "D".

Onor. Bedingfield, kif taf inti, dan il-Kumitat dejjem hekk mexa u ma nara ebda raġuni għalfejn għandu jibdel il-mod li dejjem mexa bih.

GLENN BEDINGFIELD: Jien qed nagħmel din it-talba biex inkunu nistgħu nirregolaw ruħna aħjar.

Hawnhekk qegħdin nitkellmu fuq rapport voluminuż li fih aktar minn 600 paġna, u kif għedt inti stess, Sur President, dan l-istess rapport fih branki differenti.

Huwa proprju għalhekk li jien nixtieq li jkollna lista tax-xhieda li l-Oppożizzjoni beħsiebha ttella' ħalli nkunu nistgħu nippreparaw ruħna aħjar.

Ma naħsibx li b'daqshekk qegħdin nitolbu affarijiet ta' barra minn hawn!

Naħseb li f'moħħkom diġà għandkom min huma n-nies li tridu ttellgħu jixhdu u xi tridu mingħandhom, u għalhekk nixtieq li bħala Kumitat inkunu nfurmati bil-lista tax-xhieda li beħsiebkom ittellgħu.

IĊ-CHAIRPERSON: F'dan l-istadju l-intenzjoni hi li jibdew jixhdu numru ta' uffiċjali li ħadmu fuq dan ir-rapport, li s'issa sinċerament lanqas nafu min huma, imbagħad f'dak l-istadju nkunu f'pożizzjoni biex nirregolaw ruħna, u nimmaġina li tirregolaw ruħkom intom ukoll, dwar ix-xhieda li jridu jitilgħu jixhdu.

GLENN BEDINGFIELD: Jiġifieri qed niftehmu li wara li jtemmu x-xhieda l-uffiċjali tal-NAO se jkollna l-lista tan-nies li se ttellgħu jixhdu u li se nkunu nfurmati bihom minn qabel.

IĊ-CHAIRPERSON: M'iniex qed ngħid hekk.

Qed ngħid li f'dak l-istadju nkunu nistgħu naraw kif se nipproċedu b'xhieda oħra, u naturalment xhieda oħra jistgħu jagħtu lok għal xhieda oħra, sakemm toħroġ il-verità kollha u l-informazzjoni kollha li l-poplu għandu bżonn ikun jaf dwar dan il-kuntratt.

GLENN BEDINGFIELD: Skond it-termini ta' riferenza tal-investigazzjoni tal-Awditur Ġenerali.

IĊ-CHAIRPERSON: Tinkwetax, m'aħniex se nitkellmu dwar il-kuntratt tal-Vitals, se nitkellmu fuq il-kuntratt tal-ElectroGas.

GLENN BEDINGFIELD: Jiġifieri m'intomx taqblu li tipprovdu lill-Kumitat b'lista ta' xhieda.

IĊ-CHAIRPERSON: Jien nikkalkola li għandna iktar minn 50 xhud.

Nistgħu nipproċedu.

GLENN BEDINGFIELD: B'50 xhud, jekk se nisimgħu wieħed f'ġimgħa...

IĊ-CHAIRPERSON: Onor. Bedingfield, niltaqgħu kemm ikun hemm bżonn.

GLENN BEDINGFIELD: Dak hu l-ħsieb tiegħi, imma tajjeb ngħidu li b'50 xhud, jekk nisimgħu wieħed f'ġimgħa wkoll għandna sena sħiħa għaddejjin.

IĊ-CHAIRPERSON: Onor. Bedingfield, bħalma ġieli ġara, jekk naraw li l-proċess fuq dan is-suġġett huwa twil ħafna, jien dispost li nagħmlu arranġamenti biex niltaqgħu aktar spiss skont l-availability tagħna u anke skont l-availability tar-rappreżentanti tagħna.

GLENN BEDINGFIELD: Għalina mhux problema li niltaqgħu aktar spiss, anke jekk tridu filgħodu.

Li qegħdin nitolbu mingħandkom hu – u ma nafx għalfejn qed issibha daqshekk diffiċli – li tagħtuna lista ta' xhieda li beħsiebkom ittellgħu.

Jien naħseb li diġà tafu lil min tridu ttellgħu quddiem dan il-Kumitat, u allura kulma qed nitlob jien hu l-lista ta' min huma n-nies, apparti l-uffiċjali tal-NAO, anke biex din in-naħa tkun tista' tirregola ruħha.

Forsi llum l-Awditur Ġenerali jkun jista' jagħti indikazzjoni ta' min kienu n-nies li ħadmu fuq ir-rapport u n-nies li nistgħu ntellgħu quddiem dan il-Kumitat, imma apparti dawn l-uffiċjali, naħseb li din in-naħa għandha jkollha l-opportunità li tirregola ruħha billi tiġi pprovduta b'lista tax-xhieda li beħsiebha ttella' l-Oppożizzjoni, mhux inkunu nafu nhar ta' Ġimgħa min ikun se jitla' xhud l-Erbgħa ta' wara, ħalli b'hekk inkunu nistgħu nagħmlu r-riċerki tagħna sabiex inkunu ppreparati bil-mistoqsijiet tagħna ħalli, kif qed tgħid inti, toħroġ il-verità kollha dwar dan il-każ.

IĊ-CHAIRPERSON: Grazzi tal-punt li għamilt.

Issa nistgħu nipproċedu.

GLENN BEDINGFIELD: Sur President, jiġifieri qed tirrifjuta li tgħaddilna din il-lista tax-xhieda?

IĊ-CHAIRPERSON: Onor. Bedingfield, jien qed nirrifjuta li nimxu b'mod differenti mill-mod kif nimxu f'kull laqgħa ta' dan il-Kumitat.

Din hija laqgħa bħal kull laqgħa oħra, u dan huwa suġġett bħal kull suġġett ieħor u ma jiena qed nara ebda raġuni għalfejn għandna naddottaw sistema differenti milli addottajtna s'issa, inkluż...

GLENN BEDINGFIELD: Għax ġrat fil-passat u għax huwa rapport ta' iktar minn 600 paġna u mhux rapport ta' 50 paġna.

IĊ-CHAIRPERSON: ...meta kien hemm suġġetti magħżulin min-naħa tal-Gvern.

Issa nistieden lill-Awditur Ġenerali, u l-uffiċjali mill-Uffiċu tiegħu, sabiex jekk jogħġobhom jingħaqdu magħna fuq il-Mejda.

Is-Sur Charles Deguara, is-Sur Noel Camilleri u s-Sur Keith Mercieca, Awditur Ġenerali, Deputat Awditur Ġenerali u Assistent Awditur Ġenerali, ħadu posthom madwar il-Mejda.

IĊ-CHAIRPERSON: Sur Deguara, nistiednek nibda bil-preżentazzjoni tiegħek.

Illum se ssir preżentazzjoni ġenerali, imbagħad we take it up from there.

IS-SUR CHARLES DEGUARA (Awditur Ġenerali): Kif qegħdin tgħidu tajjeb, dan kien wieħed mill-iżjed rapporti estensivi li qatt għamilna; fl-istorja tal-Uffiċċju tagħna forsi għamilna wieħed jew tnejn oħra bħalu.

Biex nagħti ftit indikazzjoni ta' kemm kien estensiv, biżżejjed ngħid li t-team tas-Sur Mercieca li ħadem fuq ir-rapport, analizza bejn wieħed u ieħor 50 agreement differenti, fosthom supply agreements.

Kien rapport li nvolva ħafna xogħol, imma ħadna gost naħdmuh għax fih ħafna aspetti interessanti.

Jiena konvint li d-diskussjoni se tkun waħda interessanti għax hemm ħafna aspetti tekniċi nvoluti, fosthom dak ta' procurement.

Kien wieħed mill-ftit rapporti, jekk mhux l-uniku wieħed, fejn fuqu ħadem it-team sħiħ tas-Sur Mercieca.

Ġeneralment, meta jkollna audits, l-Assistant Auditor General (AAG), li jkun il-kap ta' dik is-sezzjoni – u l-kap ta' din is-sezzjoni huwa s-Sur Mercieca – jagħti audit lil persuna waħda, jew tnejn, jew l-aktar l-aktar tlieta.

Huma biss the exceptions, kif kien dan, fejn fihom jaħdem it-team kollu.

Sur President, jien nixtieq li nkunu ftit strutturati fil-mistoqsijiet li jsiru.

GLENN BEDINGFIELD: Jien dak li kont qed nipprova nagħmel bit-talbiet tiegħi.

IS-SUR CHARLES DEGUARA: Aħna qegħdin hawnhekk biss biex nagħtukom servizz, u nixtiequ li nagħtukom servizz tajjeb kemm jista' ikun.

Kif kont qed ngħid, ir-rapport fih ħafna issues tekniċi, u allura jekk ikollna ftit idea ta' liema issue nkunu se niddiskutu fil-laqgħa li jkun imiss…

IĊ-CHAIRPERSON: Sur Deguara, naħseb li qed naqblu dwar dan.

IS-SUR CHARLES DEGUARA: Daqshekk biss qegħdin nitolbu.

Lanqas jagħmel sens li nġibu xi sitta jew seba' min-nies tagħna hawnhekk meta dawn jinsabu għaddejjin b'xogħol ieħor; ikun ħela ta' ħin.

IĊ-CHAIRPERSON: Sur Deguara, naħseb li dak kien...

IS-SUR CHARLES DEGUARA: Jiġifieri naħseb li qegħdin in sync.

Kif diġà għedt, qegħdin hawnhekk biex nagħtukom servizz.

Il-mistoqsijiet lilna mhux se jdejquna, anzi staqsuna kemm hemm bżonn.

Aħna ppruvajna nkunu ċari fir-rapport, imma jien stess meta dan il-weekend kont qed nerġa' induru, erġajt rajt kemm fih issues interessanti li wieħed jista' jiddiskuti.

Bil-permess tagħkom nitlob lis-Sur Mercieca sabiex jagħtikom il-presentation.

IĊ-CHAIRPERSON: Sur Mercieca, qabel tibda bid-diskors tiegħek...

GLENN BEDINGFIELD: Sur President, xtaqt infakkru fit-ToR.

IĊ-CHAIRPERSON: Iva, fil-fatt dak li kont se ngħidlu.

IS-SUR CHARLES DEGUARA: It-ToR huma parti mill-presentation, għalhekk ma semmejthomx.

IĊ-CHAIRPERSON: Mela, Sur Mercieca, nistiednek tibda bid-diskors tiegħek.

IS-SUR KEITH MERCIECA (Assistent Awditur Ġenerali): Insellmilkom.

Bħala introduzzjoni ngħidilkom li jiena nkarigat mis-sezzjoni li tieħu ħsieb ir-requests ta' dan il-Kumitat, u se nibda din il-presentation billi nispjega dwar it-ToR.

Bejn wieħed u ieħor se ndum madwar nofs siegħa, imma jekk tridu twaqqfuni waqt li nkun għaddej biex tistaqsu xi affarijiet, tistgħu tagħmlu dan.

IĊ-CHAIRPERSON: L-idea tagħna hi li dawn is-sessions jispiċċaw fl-4:00 p.m.

IĊ-CHAIRPERSON: Sur Mercieca, tista' iddum kemm trid, però fl-4:00 p.m. nieqfu, imbagħad se mai nerġgħu...

IS-SUR KEITH MERCIECA: Il-preżentazzjoni tiegħi hija struttrata kif inhu strutturat ir-rapport tagħna, jiġifieri se nħares lejn id-disa' aspetti prinċipali.

L-ewwel se nagħti kuntest tal-audit tagħna fejn se nidħol fit-ToR u fil-metodoloġija tagħna, imbagħad se nħares lejn iż-żewġ fażijiet tat-tendering process; l-expression of interest and capabilities (EoIC), u r-request for proposals (RfP).

Imbagħad se nħares lejn il-kuntratti mogħtija lill-Consortium ElectroGas, naraw ukoll it-tluq tal-Gasoil plc mill-istess konsorzju, l-agreements finanzjari li daħal fihom il-konsorzju, id-deċiżjoni tal-Kummissjoni Ewropea, fejn allura tidħol il-kwestjoni ta' state aid, li wasslet għall-financial closing, u fl-aħħar nagħlqu billi nħarsu lejn it-tqabbil tar-rati bejn l-interconnector u l-impjant ta' ElectroGas.

Kif qal iċ-Chairman aktar kmieni, f'Lulju 2015 kienet saret talba lill-Uffiċċju tagħna sabiex inħarsu lejn diversi aspetti relatati mal-kuntratt ta' ElectroGas.

It-ToR kienu dawn: Li nħarsu lejn l-għażla tal-konsorzju ElectroGas – I'm summarising però jekk triduni nidħol f'aktar dettall nista' nsemmihom verbatim – inħarsu lejn is-saħħa finanzjarja ta' dan l-istess konsorzju u jekk il-Gvern kienx konxju minn xi problema li seta' kien hemm; jekk il-Gvern ħoloqx kundizzjonijiet permezz ta' dan il-proċess li taw vantaġġ lill-konsorzju, partikolarment permezz ta' garanzija statali; l-effett tat-tluq tal-Gasoil mill-konsorzju; jekk il-prinċipju ta' governanza, trasparenza, vijabilità u value for money kenux osservati fil-kuntratti li daħlu fihom; u jekk ir-rata li biha jinxtara l-elettriku mill-Gvern mill-impjant il-ġdid kenux iktar favorevoli meta mqabbla mar-rati tal-interconnector.

Dawk kienu t-ToR inizjali tagħna, però hawnhekk qegħdin nitkellmu fuq Lulju 2015, jiġifieri l-proċess kien għadu qed jiżviluppa.

Fil-fatt aħna rċevejna żewġ talbiet oħra biex inwessgħu ftit it-ToR tagħna, talba minnhom saret f'Awwissu 2015, u l-oħra saret f'April 2016.

Bażikament dawn it-talbiet kienu sabiex inħarsu lejn ir-revisions li saru fil-garanzija tal-Gvern li kienet kibret bħala valur u li nħarsu lejn jekk kienx hemm ftehim minn qabel l-elezzjoni tal-2013 bejn il-konsorzju u l-Partit Laburista.

Dawn kienu t-terms addizzjonali li daħlu f'dawn ir-requests ta' wara.

Kif semma s-Sur Deguara iktar kmieni, biex għamilna din il-biċċa xogħol analizzajna ħafna dokumentazzjoni teknika u kumplessa.

Jiġifieri dan kien, kif qal is-Sur Deguara, wieħed mill-iktar audits challenging li kellna.

L-assistenza tas-Segretarji Permanenti fil-Ministeru għat-Turiżmu u fil-Ministeru għall-Finanzi kienet utili ħafna biex aħna nifhmu l-kuntest li fih qegħdin noperaw.

Enemalta kienu wkoll ta' għajnuna kbira għalina f'dan il-proċess, li fih ma nafx kemm-il talba għamilnilhom.

Ta' min insemmi hawnhekk li l-għajnuna ta' Enemalta kienet ferm aktar limitata meta għamilna talbiet għal informazzjoni dwar l-interconnector.

Kif nagħmlu s-soltu, tkellimna wkoll ma' diversi persuni li kienu nvoluti fil-proċess, fosthom mal-Onor.

Konrad Mizzi, maċ-Chair tal-Programme Review Board, maċ-Chair tal-RfP Evaluation Committee, mas-Segretarju Permanenti fil-Ministeru tal-Finanzi, u ma' diversi uffiċjali min-naħa ta' Enemalta.

IĊ-CHAIRPERSON: L-Onor.

KAROL AQUILINA: Din il-lista ta' persuni li għadek kif indikajt hija eżawrjenti?

Jiġifieri m'hemmx nies oħrajn li kellimtu?

Dawk huma n-nies li kellimtu?

IS-SUR KEITH MERCIECA: Jista' jkun li bgħatna diversi emails lil nies oħrajn, imma dawn huma interviews li nagħmlu face to face.

Ovvjament emails b'requests for information bgħatna ħafna iktar, imma li jiġri fil-proċess hu li lejn l-aħħar tal-audit, fejn ikollok il-gaps jew fejn trid tistaqsi ċerti mistoqsijiet li jkunu għadhom mhux qed jagħmlu sens f'moħħok jew forsi għadek ma fhimtx, isiru interviews face to face.

Però ħafna mid-data collection tagħna u ħafna mill-informazzjoni li nkunu rridu nġibu, inġibuha permezz ta' emails, ta' requests li...

KAROL AQUILINA: Jekk ikolli nitolbok tipprovdi lill-Kumitat lista ta' persuni, mhux biss li intervistajtu imma li kellkom ingaġġ magħhom fi provvista ta' informazzjoni, tkun tista' tipprovdiha?

IS-SUR KEITH MERCIECA: Bil-qalb kollha.

KAROL AQUILINA: Jiġifieri jien qed nistaqsi għall-ismijiet ta' dawk l-uffiċjali, pereżempju f'Enemalta, li tlabtuhom u pprovdewlkom l-informazzjoni.

IS-SUR CHARLES DEGUARA: Ħafna drabi, biex taħdem, f'każi ta' entitajiet kbar, fosthom l-Enemalta, ġeneralment ikun hemm contact person li jiddissemina dawk ir-requests internament fl-entità.

Però f'dan il-każ, kif qal tajjeb is-Sur Mercieca, tant kien hemm issues u tant kien hemm enquiries li kellna nieħdu l-opinjoni ta' ħafna.

IS-SUR KEITH MERCIECA: Ħalli ngħaddi għat-tieni aspett, li huwa l-EoIC.

Dan ġie ppubblikat fil-11 ta' April 2013 u l-offerti kellhom jiġu sottomessi sal-10 ta' Mejju 2013.

Il-kandidat magħżul kellu jagħmel ċerti affarijiet, fosthom li jwassal gass naturali lil Enemalta taħt il-kundizzjonijiet tal-Gas Supply Agreement (GSA), kellu jipprovdi u jwassal l-elettriku lil Enemalta taħt il-kundizzjonijiet tal-Power Purchase Agreement (PPA) – dawn huma żewġ agreements importanti ħafna – kellu jibni, jipposjedi, jopera u jżomm il-faċilitajiet mill-31 ta' Marzu 2015 – li inizjalment kienet it-target date – u li jkun liberu u jipproponi soluzzjoni biex tintlaħaq id-domanda ta' Enemalta – jiġifieri l-EoIC ma tantx kien riġidu, l-idea kienet għadha flessibbli, però kien indikat li l-liquefied natural gas (LNG) kien il-model solution – u anke soluzzjonijiet parzjali kienu aċċettabbli, jiġifieri wieħed seta', jekk ikun interessat, jibbiddja biss għall-GSA jew għall-PPA, ma kienx meħtieġ li wieħed jissottometti għall-complete bid at that stage.

Il-proċess ta' evalwazzjoni tlesta sal-1 ta' Ġunju 2013 u l-kriterji tal-evalwazzjoni kienu erba': Li jkun hemm konformità amministrattiva, kien hemm xi kriterji ta' esklużjoni, esperjenza teknika, u reputazzjoni b'riferenza kummerċjali.

Sal-aħħar ta' dan il-proċess kienu tefgħu l-offerta tagħhom 19-il party u għaddew għall-fażi ta' wara, jiġifieri l-fażi tal-RfP, 11 minnhom, wieħed minnhom għamel appell, però dan intilef.

Enemalta nfurmat lil dawk li għaddew għall-RfP li issa kellhom jagħtu soluzzjoni kompleta, jiġifieri min tefa' bid fuq il-PPA kellu jingħaqad ma' xi ħadd li tefa' bid fuq il-GSA jew inkella jsib lil xi ħaddieħor minn barra l-proċess, li Enemalta kienet trid tapprova, jiġifieri setgħu daħlu partijiet ġodda.

Wara li rajna l-proċess tal-EoIC kellna ftit tħassib għax filwaqt li kien hemm affarijiet li kienu tajbin, kien hemm ukoll affarijiet li fihom rajna nuqqasijiet.

Jekk wieħed iqabbel il-konformità mal-kriterji jsib li kważi l-bidders kollha, id-19 li huma, kellhom nuqqasijiet; min kellu nuqqasijiet żgħar u min kellu nuqqasijiet kbar.

Rajna wkoll li l-proċess tad-due diligence kien xi ftit jew wisq limitat, imma ma nkwetajniex wisq f'dan l-istadju għax kien għadu l-istadju inizjali.

Kulma għamlu at this stage kien a simple internet search, imma kien dikjarat li this is a preliminary process u li kien għad fadal id-deċiżjoni definittiva tal-RfP.

KAROL AQUILINA: Meta tgħid li l-bidders kollha kellhom nuqqasijiet, dawn kienu nuqqasijiet sostantivi jew kienu nuqqasijiet amministrattivi?

IS-SUR KEITH MERCIECA: In-nuqqasijiet primarjament kienu amministrattivi, però kien hemm min kellu nuqqasijiet sostantivi wkoll.

Kif diġà għedt, hemm varjetà kbira ta' nuqqasijiet.

KAROL AQUILINA: Dawn in-nuqqasijiet identifikajtuhom u huma listed fir-rapport?

IS-SUR KEITH MERCIECA: Jidhirli li iva.

KAROL AQUILINA: Semmejt ukoll li fir-rigward tad-due diligence saret speċi ta' desktop search.

Biex inkunu speċifiċi, din il-ħaġa f'liema parti tal-proċess intużat?

IS-SUR KEITH MERCIECA: Hawnhekk qed nitkellmu fuq l-EoIC, jiġifieri għadna fil-parti preliminari.

KAROL AQUILINA: Imbagħad x'sar wara li ħarġet l-RfP?

Baqgħu fuq dik, jew inkella...

IS-SUR KEITH MERCIECA: Dik hija waħda min-nuqqasijiet tal-RfP.

Hemmhekk sar due diligence, imma dan iffoka fuq il-finanzjament tal-proġett, meta fil-fatt due diligence ikopri ferm iktar aspetti minn sempliċement dak finanzjarju.

Jiġifieri aħna dehrilna li d-due diligence li sar wara ma kienx wieħed suffiċjenti.

IĊ-CHAIRPERSON: Jien kont se nipproponi li s-Sur Mercieca goes through the phases imbagħad immorru fażi fażi ħalli jkollna sens ta' sekwenza.

IS-SUR KEITH MERCIECA: Jiġifieri apparti din il-kwestjoni ta' due diligence, li dehrilna li kien aċċettabbli at this stage of the process ladarba kien se jsir bis-serjetà wara, l-ikbar tħassib li kellna kien fuq l-inkonsistenza fit-trattament tal-bids.

Aħna rajna bids li kellhom nuqqasijiet identiċi, li però ġew trattati b'mod differenti.

Jiġifieri l-bid tiegħi kellha tali nuqqas u għaddejt, u l-bid tas-Sur Deguara kellha l-istess nuqqasijiet bħal tiegħi u m'għaddiex.

Aħna ħassejna li dan ma kienx sew.

IĊ-CHAIRPERSON: U dan fl-istadju tal-EoIC?

IĊ-CHAIRPERSON: Jiġifieri f'dan l-istadju kien hemm 19-il bidder, kollha kellhom xi ħaġa bin-nieqes, għaddew 11, jiġifieri ġew eliminati tmienja, u wieħed minnhom appella però l-appell tiegħu ma ntlaqax.

Imma jekk fhimtek sew inti għedt li fost dawk eliminati kien hemm li kellhom deficiencies li kienu bħad-deficiencies li kellhom uħud mill-11 li għaddew.

IS-SUR KEITH MERCIECA: Irrid niċċekkja.

IAN CASTALDI PARIS: Tikkonferma li n-nuqqasijiet li seta' kien hemm kienu identiċi?

IS-SUR KEITH MERCIECA: Kien hemm nuqqasijiet li kienu simili ħafna.

IAN CASTALDI PARIS: Simili, identiċi, jew kien hemm xi variations?

IAN CASTALDI PARIS: Imma inti għedt li kienu simili.

IAN CASTALDI PARIS: Imma trid tivverifika jew le?

Nixtieqek tikkonfermali dan.

Kienu identiċi?

Iva jew le.

IS-SUR KEITH MERCIECA: Irrid niċċekkja.

IAN CASTALDI PARIS: Imma ftit ilu għedt li kienu simili.

GLENN BEDINGFIELD: Kważi tajt l-impressjoni li kien hemm xi unfairness.

IAN CASTALDI PARIS: Li qisu kien hemm xi subjective methodology fiha.

Tista' tikkonferma jekk kenux identiċi?

Iva jew le.

IS-SUR KEITH MERCIECA: Irrid niċċekkja.

IĊ-CHAIRPERSON: Onor. Castaldi Paris, ir-rapport huwa ċar ħafna u jirriferi għal "similar shortcomings".

IAN CASTALDI PARIS: Hekk hu, similar.

ALEX MUSCAT (Segretarju Parlamentari għaċ-Ċittadinanza u l-Komunitajiet): Similar, not identical.

RYAN CALLUS: Diġà qiegħda mniżżla fir-rapport.

IS-SUR KEITH MERCIECA: Jekk ir-rapport jgħid hekk...

IAN CASTALDI PARIS: Jien qed ngħid x'qed tgħid inti għax jien lilek qed nisma'.

Kienu identiċi?

Iva jew le.

GLENN BEDINGFIELD: Mela mhux identiċi.

IAN CASTALDI PARIS: Jiġifieri mhux l-istess materja… Qisu tajt x'tifhem li ġew trattati sitt affarijiet l-istess u kulħadd ġie...

Ħalli nagħtikom eżempju biex nikkjarifika l-pożizzjoni tiegħi.

M'iniex ngħid li dawk li tqaċċtu mill-proċess ma kellhomx jiġu eliminati mill-proċess.

IAN CASTALDI PARIS: Jien mhux qed inkun suġġettiv, sempliċement biex nifhem.

IS-SUR KEITH MERCIECA: Kollox sew, u jien qed nipprova ngħinek tifhem.

IAN CASTALDI PARIS: Napprezza.

Jiġifieri kienu simili u mhux identiċi.

IS-SUR KEITH MERCIECA: Iva, kienu simili, qegħdin naqblu.

IAN CASTALDI PARIS: Mhux identiċi.

IĊ-CHAIRPERSON: Sur Mercieca, kont se tagħtina xi eżempji.

IS-SUR KEITH MERCIECA: Jien m'iniex qed ngħid li ma kienx hemm grounds biex dawn jiġu eliminati...

IĊ-CHAIRPERSON: Imma kellhom jiġu eliminati oħrajn.

IS-SUR KEITH MERCIECA: Hekk hu, eżatt.

Jiġifieri kien hemm min...

IĊ-CHAIRPERSON: ...għadda u ma kellux jgħaddi.

Bl-istess riga kien hemm min għadda u kien hemm min m'għaddiex.

IS-SUR KEITH MERCIECA: Kien hemm min issottometta karta waħda biss u għaliex qabad u qalilhom li kien interessat għadda.

Aħna dehrilna li jekk kien hemm lil min weħħiltu għax ma kellux informazzjoni kompleta, ma tkunx qed tuża l-istess miżinn biex telimina l-istess bidders.

KAROL AQUILINA: Jiġifieri l-kritika tal-NAO hija li kien hemm użu ħażin ta' diskrezzjoni fejn tidħol din l-analiżi?

Jiġifieri inti qed tgħid li trid titratta lil kulħadd l-istess; jekk se taqbad riga u tgħid minn "hawn" sa "hawn" ħażin ma jgħaddi ħadd, ma tistax imbagħad f'daqqa waħda, għax jinzerta xi ħaddieħor, tgħid li dik ir-riga se tqassarha ftit biex jgħaddi "dak".

IS-SUR KEITH MERCIECA: Hekk hu, għedtha preċiż.

IĊ-CHAIRPERSON: Għandek iżjed eżempji.

Semmejt paġna nieqsa.

IS-SUR KEITH MERCIECA: Irrid niċċekkja biex inkun preċiż.

IĊ-CHAIRPERSON: Jiġifieri dan il-Kumitat qed jitolbok tgħidilna kif dawn ix-shortcomings, li f'ċerti każi eliminaw bidder, kienu similar għal shortcomings ta' bidder ieħor li minkejja li kellu dak ix-shortcoming, għadda għal round 2.

IS-SUR CHARLES DEGUARA: Din ovvjament irridu niċċekkjawha għax hija dettall, però in the bigger scheme of things – għax importanti li meta naraw dawn l-affarijiet narawhom in the bigger scheme of things – din l-issue ġiet solvuta kważi waħedha għax minn dawk it-tmienja li teknikament setgħu jmorru għat-tieni stadju, tlieta biss marru.

Jiġifieri mingħajr preġudizzju għal dak li se jfittex is-Sur Mercieca – qed nagħti biss kjarifika – minn dawk it-tmienja li teknikament setgħu għaddew għat-tieni fażi, tlieta biss tefgħu offerta.

IĊ-CHAIRPERSON: Però dawk li ġew eliminati in the first stage ma setgħux jitfgħu bid.

IĊ-CHAIRPERSON: Jiġifieri fit-teorija kien hemm min għadda mill-ewwel hurdle u ma ġabarx il-bid, però kien hemm 11 li ġew eliminati…

GLENN BEDINGFIELD: Tmienja kienu disqualified u 11 li għaddew għall-RfP.

IĊ-CHAIRPERSON: Imma dawk it-tmienja li ġew skwalifikati ma setgħu qatt imorru għal step 2.

IS-SUR CHARLES DEGUARA: Hekk hu.

U wieħed minn dawk it-tmienja appella u minn dawk il-11 li għaddew tlieta biss effettivament tefgħu bid.

GLENN BEDINGFIELD: Il-wieħed li appella ngħata raġun jew le?

IS-SUR CHARLES DEGUARA: Le, ma ngħatax.

GLENN BEDINGFIELD: Jiġifieri d-deċiżjoni li jiġi eliminat kienet waħda tajba.

IS-SUR CHARLES DEGUARA: Ġiet konfermata.

IĊ-CHAIRPERSON: Però jekk bidder "X" ġie skwalifikat għax kellu karta nieqsa, ma jkunx jaf li bidder "A" kellu karta nieqsa bħalu u għadda, jiġifieri ma setax jagħmel appell fejn jgħid "kif "A" għadda mingħajr dik il-karta u jien mingħajr dik l-istess karta m'għaddejtx?".

GLENN BEDINGFIELD: Imma qegħdin insemmu karta...

IS-SUR KEITH MERCIECA: Nistgħu nippreċiżzaw fuq x'kienu x-shortcomings fil-laqgħa li jmiss.

IĊ-CHAIRPERSON: Naħseb li jkun tajjeb għal dan il-Kumitat li jkollna a comparative ta' shortcomings, fis-sens ta' x'wassal lill-Awditur Ġenerali sabiex jagħmel l-osservazzjoni li kien hemm "similar shortcomings" u notwithstanding li kienu similar kien hemm min ikkwalifika u kien hemm min ġie skwalifikat.

U qed naqblu li min ġie skwalifikat f'dak l-istadju spiċċa barra.

IS-SUR KEITH MERCIECA: B'hekk nagħlqu l-EoIC u se niftaħ fuq l-RfP, li kien it-tieni parti tal-proċess.

IĊ-CHAIRPERSON: Mela f'dan l-istadju l-EoIC sar.

Meta nitkellmu fuq RfP in real terms fiex jikkonsisti l-proċess?

IS-SUR KEITH MERCIECA: Jiġifieri kull min għadda mill-EoIC għadda għall-RfP, fejn hemmhekk joħroġ tender document – ma niftakarnix naqra li kellha titħallas xi fee – li fih it-talba ta' xi jrid il-Gvern minn dan il-proġett ikun aktar konkret, aktar riġidu, għax fl-EoIC titfa' x-xibka biex tipprova tqanqal l-interess, mentri f'dan l-istadju tkun taf xi trid u s-soluzzjoni tkun aktar speċifika.

IĊ-CHAIRPERSON: Jiġifieri issa kienu jafu xi jrid min se jixtri s-servizz.

IS-SUR KEITH MERCIECA: Hekk hu.

Mela, dawk li għaddew mill-għarbiel tal-EoIC issa kkwalifikaw għall-proċess tal-RfP u kienu mitluba jissottomettu offerta fejn fil-proposta tagħhom kellhom jindirizzaw il-provvista tal-elettriku minn Delimara 4 (D4), l-impjant il-ġdid, u kellhom jipprovdu wkoll gass għal Delimara 3 (D3), magħruf aħjar bħala tal-BWSC.

It-teknoloġija kellha tkun ta' combined cycle gas turbines (CCGT), u dik biss kienet aċċettabbli f'dan l-istadju.

L-RfP jispeċifika wkoll iż-żmien sa meta kellhom isiru l-offerti, ir-rekwiżiti ta' kull offerta, id-dettalji dwar il-proċess ta' evalwazzjoni u dwar il-qafas kuntrattwali wkoll, jiġifieri kien dettaljat ħafna.

Anness ukoll mal-RfP kien hemm kopji tad-draft agreements li kellhom jgħinu l-bidders meta jkunu qed jagħmlu l-bid tagħhom.

Wara li sar l-RfP kien hemm proċess ta' kjarifikazzjoni meta l-bidders setgħu jibagħtu…

IĊ-CHAIRPERSON: Dan il-proċess ta' kjarfikazzjoni huwa fit-tendering period, jew ikun għalaq?

Jiġifieri joħroġ it-tender, il-bidders jibdew jippreparaw id-dokumenti tagħhom, imbagħad f'perjodu within the tendering period, ikun hemm il-perjodu ta' kjarifikazzjoni.

IĊ-CHAIRPERSON: Fejn bidder jista' jitlob għal kjarifikazzjoni.

IS-SUR KEITH MERCIECA: Eżatt.

U kien dikjarat minn qabel li wieħed jista' jitlob kjarifikazzjonijiet f'dak il-perjodu u li l-Enemalta kienet kommessa tagħti risposta sat-"tali" żmien.

Jiġifieri kien dikjarat a priori kif se jaħdem il-proċess kollu.

IĊ-CHAIRPERSON: Jekk bidder "A" jitlob għal kjarifikazzjoni u din tiġi ċċarata, il-kjarifika tiġi komunikata lil min ikun talabha biss?

X'inhu l-proċess tal-kjarifikazzjoni?

Qed nistaqsik għax naf li hemm concerns.

IS-SUR KEITH MERCIECA: Meta bidder jitlob kjarifika, il-proċess suppost huwa li l-kjarifikazzjoni tinxtered mal-bidders kollha.

KAROL AQUILINA: U f'dan il-każ ġara hekk?

IS-SUR KEITH MERCIECA: Jidhirli li l-proċess kien regolari.

IĊ-CHAIRPERSON: Jiġifieri f'dan l-istadju ta' kjarifikazzjoni jista' jkun hemm kumpanija "A" li tkun talbet kjarifika dwar it-tender document u ngħatat dik il-kjarifika, però fil-perjodu li tkun talbitha jista' jkun hemm kumpanija "B" li l-Enemalta tkun għadha lanqas taf biha għax tkun għadha qatt ma kkomunikat, tkun għadha qed tipprepara.

IĊ-CHAIRPERSON: Jiġifieri kull kjarifika li saret ġiet mibgħuta lill-11-il bidder.

IS-SUR KEITH MERCIECA: Hekk suppost.

Jekk inti titlobni kjarifika, jien irrid ninforma lil dawk kollha li għadhom parteċipanti fit-tender, li tkun saret dik it-talba u l-pożizzjoni tagħna x'inhi.

GLENN BEDINGFIELD: Meta tintalab kjarifika, jiġifieri meta kumpanija titlob kjarifika, jew meta Enemalta…

IĊ-CHAIRPERSON: Meta jkun hemm bidder li ma jkunx fehem xi ħaġa u jitlob spjega.

GLENN BEDINGFIELD: U Enemalta hija marbuta li tibgħat dik il-kjarifika lil kulħadd.

IS-SUR KEITH MERCIECA: Iva, jidhirli li sar.

IS-SUR CHARLES DEGUARA: Forsi tajjeb jekk inpoġġu l-affarijiet f'kuntest.

Fis-6 ta' Lulju 2013 ħarġet RfP – dan qiegħed f'paġna 43 tar-rapport – u l-closing date kienet l-20 ta' Settembru.

F'dan il-proċess setgħu jieħdu sehem dawk il-11-il bidder li għaddew, u meta għalaq il-proċess, kien hemm tliet sottomissjonijiet.

IĊ-CHAIRPERSON: Irriżultalkom kemm kien hemm talbiet għal kjarifiki minn dawk il-11-il bidder?

IS-SUR KEITH MERCIECA: Għandna din l-informazzjoni, imma ma nafx nirrispondik issa.

Qed nieħu nota, però nixtieqek tippreċiżali eżattament x'tixtieq tkun taf.

IĊ-CHAIRPERSON: Jien nixtieq inkun naf kemm kien hemm talbiet għal kjarifiki fit-tendering period, minn kemm-il bidder differenti saru l-kjarifiki, u r-risposta għal kull kjarifika li kien hemm.

RYAN CALLUS: U x'kienu l-kjarifiki li talbu l-bidders.

KAROL AQUILINA: Ngħid sew li kien hemm kwestjoni fil-kjarifikazzjonijiet dwar il-garanzija?

IS-SUR KEITH MERCIECA: Jidhirli li ssemmiet bħala waħda mill-kjarifikazzjonijiet; kien hemm xi disclosures li saru fil-clarification process.

IS-SUR CHARLES DEGUARA: Issemmiet imma mhux f'daqshekk dettall.

KAROL AQUILINA: Imma dan ma kienx wieħed minn dawk il-każijiet, skont ir-rapport, fejn uħud mill-bidders ingħataw din il-kjarifikazzjoni u l-istess kjarifikazzjoni ma ngħatatx lill-bidders l-oħra?

Qed naqra minn paragrafu 3.18 tar-rapport.

IS-SUR KEITH MERCIECA: Ma niftakarx dan id-dettall, imma ma niftakarx li kien hemm problema ta' dan it-tip.

L-aktar li niftakar dwar problemi ta' kjarifikazzjoni kien li ħafna kjarifikazzjonijiet importanti, ħafna bidliet importanti, saru fl-aħħar ġranet.

Jista' jkun li għandek raġun, imma ma niftakarx li kellna concerns rigward li lil wieħed qalulu u lill-ieħor ma qalulux.

Li niftakar hu li biddlu affarijiet importanti lejn l-aħħar tal-proċess.

KAROL AQUILINA: Jista' jkun li kienet kwestjoni dwar li l-garanzija ma ngħaded lil ħadd uffiċjalment?

(Interruzzjonijiet) Kien hemm kwestjoni tas-"sovreign guarantee".

Jista' jkun li l-bidders ma ngħatawx kjarifikazzjonijiet dwarha u allura suppost qisu ħadd ma kien jaf biha, imma fil-verità kien hemm min jaf biha?

CLAYTON BARTOLO (Ministru għat-Turiżmu u l-Protezzjoni tal-Konsumatur): Dan joħroġ mir-rapport jew hija spekulazzjoni?

KAROL AQUILINA: Qed nikkwota minn paragrafu 3.18 tar-rapport fejn jingħad hekk:

IS-SUR KEITH MERCIECA: Hekk hu, u kienet ħaġa stramba…

IS-SUR KEITH MERCIECA: Li l-SSA ma kienx iċċirkulat mal-bidders.

Ir-raġuni għalfejn qed ngħid li kienet stramba…

CLAYTON BARTOLO: Mal-bidders kollha jew ma xi bidder partikolari?

IS-SUR KEITH MERCIECA: Ma' kollha.

Aquilina qed jgħid li kien hemm ċerti bidders li kienu nfurmati u oħrajn li ma kenux.

KAROL AQUILINA: Le, m'għedtx hekk.

CLAYTON BARTOLO: Hekk ippruvajt tagħti l-intiża.

Jien staqsejt jekk hux hekk jew le.

CLAYTON BARTOLO: Mela allura mhux il-każ li, pereżempju, jien kont naf u ta' ħdejja ma kienx jaf.

IS-SUR KEITH MERCIECA: Kif diġà għedt, jien ma jidhirlix li kien hemm concerns ta' dak it-tip.

Il-concerns tagħna, biex nallaċċja mal-punt li għamel l-Onor.

Aquilina, kienu li saru bidliet importanti, fosthom din tal-SSA, lejn l-aħħar tal-proċess, u filwaqt li l-bidders kellhom id-draft PPA u d-draft GSA, l-SSA ma kienx inkluż.

KAROL AQUILINA: Stabbilixxejtu r-raġuni għalfejn ma kienx inkluż?

IS-SUR KEITH MERCIECA: Irrid niċċekkja.

GLENN BEDINGFIELD: Però intom, fir-rapport tgħidu li kienet xi paġa pożittiva li l-Gvern assigura li jkun hemm an uninterrupted supply of electricity.

IS-SUR KEITH MERCIECA: Dak kien il-punt tal-SSA, li jibqa' għaddej il-proċess.

GLENN BEDINGFIELD: Jiġifieri kien tajjeb li l-Gvern għamel l-SSA.

IS-SUR KEITH MERCIECA: Fil-proċess kien hemm ħafna affarijiet tajbin, imma kien hemm ħafna affarijiet ħżiena wkoll.

Tajjeb jew ħażin?

Naħseb li on the balance of things aktar kien hemm affarijiet ħżiena, imma normalment l-affarijiet jiġu għandna...

GLENN BEDINGFIELD: Din hija opinjoni tiegħek jew qed tgħid fatt?

(Interruzzjonijiet)

IĊ-CHAIRPERSON: Il-konklużjonijiet tar-rapport huma li huma; hemm affarijiet pożittivi u hemm affarijiet negattivi u naturalment kulħadd jagħmel il-ġudizzju tiegħu.

GLENN BEDINGFIELD: Illum għaddejna liġi li tgħid li meta l-Awditur Ġenerali jkollu xi suspett waqt li qed jagħmel rapport, jista' jgħaddih lill-Avukat Ġenerali.

Il-kelma "korruzzjoni" mkien ma tissemma f'dan ir-rapport.

IS-SUR CHARLES DEGUARA: Nixtieq nagħmel punt.

GLENN BEDINGFIELD: Lis-Sur Mercieca qed nistaqsi, jekk jogħġbok, Sur Deguara.

Veru li l-kelma "korruzzjoni" imkien ma tissemma fir-rapport?

IS-SUR KEITH MERCIECA: Ma jfissirx li ma kienx hemm affarijiet ħżiena li saru f'dan il-proċess.

Normalment l-affarijiet jiġu għandna għax l-affarijiet ma jkunux saru kif suppost.

GLENN BEDINGFIELD: Dak qed tgħidu inti.

Jiġu għandkom għax ikun hemm xi ħadd li jkun ħaseb li l-affarijiet ma sarux kif suppost.

IS-SUR KEITH MERCIECA: Eżatt, hekk hu.

IĊ-CHAIRPERSON: Dan huwa r-rapport dwar il-kuntratt ta' ElectroGas fejn tiffaċċa 17 Black u fejn jiffaċċa Yorgen Fenech.

Allaħares f'dan il-pajjiż… Jekk dan il-pajjiż għadu jiffunzjona, għandhom isiru investigazzjonijiet mill-Pulizija fuq dawn il-każijiet.

U jien nittama li dan il-pajjiż għadu jiffunzjona u qed isiru investigazzjonijiet biex jaraw l-implikazzjonijiet ta' 17 Black, il-ftehim bejn 17 Black…

GLENN BEDINGFIELD: Hemm l-inkjesti maġisterjali li għadhom għaddejjin.

IĊ-CHAIRPERSON: Onor. Bedingfield, tajjeb tkun taf, la żeffint lill-Avukat Ġenerali hawnhekk, li hemm inkjesti maġisterjali fuq dawn l-affarijiet, u jekk dan il-pajjiż jiffunzjona dawn għandhom iwasslu biex il-kriminali wara dan il-kuntratt jispiċċaw fejn għandhom jispiċċaw.

IĊ-CHAIRPERSON: Inti staqsejt jekk itteħdux proċeduri tal-Pulizija.

GLENN BEDINGFIELD: Imma inti qed tgħid li għandhom iwasslu…

IĊ-CHAIRPERSON: Bħala fatt, as a matter of fact, illum hemm għaddejjin inkjesti maġisterjali intrinsikament marbuta ma' dan il-kuntratt.

GLENN BEDINGFIELD: Eżatt.

Ħallihom għaddejjin!

Tippruvax tinfluwenza lil dak li jkun.

IĊ-CHAIRPERSON: Imma inti staqsejt jekk sarx rapport.

Jien qed ngħidlek li mhux talli sar rapport talli hemm investigazzjonijiet għaddejjin.

GLENN BEDINGFIELD: Taqbel miegħi, Sur Mercieca, li mkien ma ssemmiet il-kelma "korruzzjoni"?

Iva jew le?

Qed tgħid li saru affarijiet ħżiena, però m'intix komdu tgħid li kien hemm korruzzjoni.

IĊ-CHAIRPERSON: Jien m'għandix dubju li dan huwa kuntratt korrott.

GLENN BEDINGFIELD: Sur President, jimporta jirrispondi s-Sur Mercieca għax hu qed jagħmel il-preżentazzjoni?

IĊ-CHAIRPERSON: Ir-rwol tiegħu mhux dak.

GLENN BEDINGFIELD: Huwa r-rwol tiegħu.

IĊ-CHAIRPERSON: Dak huwa r-rwol tal-Pulizija.

IS-SUR NOEL CAMILLERI (Deputat Awditur Ġenerali): Bir-rispett kollu, ir-rwol tal-Awditur Ġenerali u tal-Uffiċċju tagħna mhuwiex li nsibu l-korruzzjoni, imma li jekk niltaqgħu ma' korruzzjoni, jew jekk ikollna suspett ta' korruzzjoni, ngħaddu kollox lill-Pulizija.

ALEX MUSCAT: Bħalma ġara fil-BWSC.

GLENN BEDINGFIELD: Jiġifieri dan m'għaddejtuhx lill-Pulizija.

IS-SUR NOEL CAMILLERI: Le, m'għaddejnihx lill-Pulizija biex jinvestigaw.

KAROL AQUILINA: Però biex tkun taf, Onor. Bedingfield, il-kelma "korruzzjoni" tissemma erba' darbiet f'dan ir-rapport.

ALEX MUSCAT: Għal tal-BWSC qed ngħidu jew għal dan?

KAROL AQUILINA: Qed ngħid għal ta' ElectroGas, dak li d-direttur tiegħu huwa akkużat bil-qtil ta' Daphne Caruana Galizia.

IS-SUR CHARLES DEGUARA: Fil-bidu tal-preżentazzjoni tiegħi għamilt kumment – forsi ma kontx ċar jien u allura tort tiegħi – fejn għedt li dan ir-rapport kien interessanti għax fih ħafna aspetti tekniċi, u għamilt enfasi fuq l-aspetti tekniċi.

Meta aħna nanalizzaw rapport, il-yardstick tagħna hija l-good governance; jekk kienx hemm jew le good governance.

Sinċerament inħoss li meta rapport bħal dan, li ħadilna ħafna ħin u xogħol, ma nżommuhx fuq livell tekniku u nwaqqgħuh fuq livell politiku, ikun ta' insult għalina.

ALEX MUSCAT: Naqblu miegħek.

GLENN BEDINGFIELD: Jien m'għandi l-ebda problema li nżommuh fuq livell tekniku.

IĊ-CHAIRPERSON: Jien naħseb li kont qiegħed nipprova nistruttura…

GLENN BEDINGFIELD: Għax jekk se noqogħdu ngħidu l-opinjonijiet, allura fl-opinjoni tiegħi dan ir-rapport fih aktar affarijiet tajbin milli ħżiena.

IĊ-CHAIRPERSON: L-Onor.

RYAN CALLUS: Naqblu li minn fost dawn il-bidders kien hemm min kien ivvantaġġjat?

IS-SUR KEITH MERCIECA: Ma nafx nirrispondik, fis-sens li kien hemm affarijiet fil-proċess li kienu rregolari li bidlu l-parametri tal-proċess u li…

RYAN CALLUS: ...setgħu vvantaġġjaw numru ta' bidders, jew bidder partikolari.

IS-SUR KEITH MERCIECA: Hekk hu, imma diffiċli…

RYAN CALLUS: Waħda mill-konklużjonijiet tagħkom tgħid li at the eleventh hour saret bidla tant konsiderevoli b'mod tekniku għall-proposta, li ħarbtet, u setgħet ħarbtet, kull min kien miexi f'dik id-direzzjoni biex iħares lejha.

IS-SUR KEITH MERCIECA: Però fir-rapport m'għedniex li din saret biex jiġi vvantaġġat xi ħadd partikolari.

GLENN BEDINGFIELD: Fil-fatt ma jistax jgħid min kien ġie vvantaġġjat.

IS-SUR KEITH MERCIECA: Ultimately ġie vvantaġġjat min rebaħ it-tender imma m'għedniex li saret…

RYAN CALLUS: Qegħdin naqblu; ġie vvantaġġjat min rebaħ it-tender.

CLAYTON BARTOLO: Sur Mercieca, għadek kemm għamilt żewġ statements…

IS-SUR KEITH MERCIECA: Il-bilanċ tar-riskju fil-kuntratt inbidel sostanzjalment.

IĊ-CHAIRPERSON: Refa' r-riskju l-Gvern fl-aħħar sekonda.

IS-SUR KEITH MERCIECA: ...l-SSA daħlet, il-garanzija daħlet… Kollha affarijiet importanti li daħlu fl-aħħar tal-proċess.

CLAYTON BARTOLO: Però inti għadek kemm għamilt żewġ statements kontradittorji.

L-ewwel għedt li ma tistax tgħid min ġie vvantaġġjat, imbagħad ftit wara għedt li ġie vvantaġġjat min rebaħ it-tender.

Fir-rapport, diversi drabi jissemma l-fatt li l-bidliet li saru ġew komunikati lill-bidders kollha, u allura hemmhekk m'hemm l-ebda vantaġġ.

Jingħad ukoll li ċerti shortcomings li kien hemm, minkejja li kienu qegħdin hemm, ma kellhomx effett fuq ir-riżultat finali.

IĊ-CHAIRPERSON: Le, ma jgħidx hekk, anzi jgħid assolutament bil-kontra.

CLAYTON BARTOLO: Le, hekk jgħid.

IĊ-CHAIRPERSON: Ministru, ma tistax tgħid affarijiet li mhux minnhom.

CLAYTON BARTOLO: Hekk qed jgħid.

IĊ-CHAIRPERSON: Mhu veru xejn.

CLAYTON BARTOLO: Fuq l-awarding tal-punti…

IĊ-CHAIRPERSON: Ir-rapport jgħid l-oppost ta' dak li qed tgħid inti.

Qed tkun selettiv, Sur President, u din mhijiex l-ewwel darba li rajniha tiġri hawn ġew.

IĊ-CHAIRPERSON: Ministru, dak li qed tgħid inti huwa l-oppost ta' dak li jgħid ir-rapport, u jien ma jien se nħalli lil ħadd, speċjalment Ministru tal-Gvern, jiżvijja lill-pubbliku b'dan il-mod.

CLAYTON BARTOLO: Mhemm l-ebda żvijjar.

IĊ-CHAIRPERSON: Dak li qed tgħid int huwa l-oppost ta' dak li kkonkluda l-Awditur Ġenerali.

Ir-rapport jgħid li fl-aħħar sekonda nbidlu l-parametri b'mod li…

CLAYTON BARTOLO: Ma qalx hekk.

IĊ-CHAIRPERSON: ...ir-riskju ntrefa' mill-Gvern, u meta ċaqlaq il-lasta b'dak il-mod, ġew ivvantaġġjati xi bidders.

CLAYTON BARTOLO: Ir-rapport jgħid li minkejja li kien hemm ċerti shortcomings…

GLENN BEDINGFIELD: Minn fejn qiegħed tikkwota, Sur President?

IĊ-CHAIRPERSON: Minn paġna paragrafu 13.4 li hemm f'paġna 45 tal-abridged version.

CLAYTON BARTOLO: Ir-rapport jgħid li minkejja li kien hemm ċerti shortcomings, dan ma kellux effett fuq ir-riżultati finali.

IĊ-CHAIRPERSON: Imma l-Onor.

IĊ-CHAIRPERSON: Onor. Bartolo, tista' tkompli sakemm jaqra l-Onor.

CLAYTON BARTOLO: Sur President, il-punt tiegħi huwa li, l-ewwel nett, saru żewġ statements kontradittorji min-naħa tas-Sur Mercieca, għax l-ewwel qal – u sa fejn naf jien din intqalet ukoll fir-rapport – li ma kien hemm l-ebda bidder partikolari li ġie vvantaġġjat, però ftit wara qal li ġie vvantaġġjat min rebaħ it-tender.

Dan ma jagħmilx sens.

Fir-rapport jintqal ukoll li minkejja li kien hemm ċerti shortcomings, dan m'effettwax ir-riżultat finali, u ntqal ukoll li veru li kien hemm rikjesta għal xi kjarifikazzjonijiet, imma dawn ġew ikkomunikati lill-bidders kollha, jiġifieri, għal darb'oħra, ma kienx hemm xi ħadd li ġie vvantaġġjat, għax jiġi vvantaġġjat xi ħadd li jkun jaf xi ħaġa li bidder ieħor ma jkunx jafha, jew kieku jinbidlu t-thresholds fil-liġi biex xi ħadd ikun jista' jitfa' bid għal power station inqas min dik li suppost ambjentalment kieku ma kenitx tgħaddi, bħalma ġara fil-każ tal-BWSC.

Hemmhekk kien hemm min ġie vvantaġjat b'dak li sar!

Sur Mercieca, kif tispjegali li ġejt hawnhekk u għamilt dawn iż-żewġ statements kontradittorji f'sentenza waħda?

IS-SUR KEITH MERCIECA: Jien ma jien qed nara l-ebda kontradizzjoni fl-istatements li għamilt.

Dak li għedt jien hu li saru bidliet sostanzjali fl-aħħar tal-proċess li forsi ma sarux b'intenzjoni li jivvantaġġjaw lil xi ħadd speċifiku, però żgur li jirriżulta li min rebaħ it-tender kien ivvantaġġjat b'dawk il-bidliet li saru fl-aħħar.

Jiġifieri t-tnejn mhumiex kontradittorji għal xulxin.

GLENN BEDINGFIELD: Meta saru dawn il-bidliet li qed tgħid li vvantaġġjaw lil xi ħadd, meta qabel għedt li ma kien hemm ħadd li kien vvantaġġjat, il-Gvern kien qed jitkellem ma' bidder wieħed, jew kien hemm aktar bidders li kien qed jitkellem magħhom fl-istess ħin?

IS-SUR KEITH MERCIECA: Sewwa qed tgħid li kien qed jitkellem ma' kulħadd, però ma jfissirx li l-Gvern ma tilifx meta kien qed jitkellem ma' kulħadd fl-istess ħin.

GLENN BEDINGFIELD: Jiġifieri jekk kien hemm bidliet kienu għall-bidders kollha mhux għal bidder wieħed.

Però l-punt tiegħi hu li l-istatements li għamilt mhumiex kontradittorji.

IĊ-CHAIRPERSON: Imma l-bidliet kienu qed jakkomodaw bidder wieħed.

GLENN BEDINGFIELD: Dak qed tgħidu inti!

CLAYTON BARTOLO: Le, m'akkomodawx bidder wieħed.

IĊ-CHAIRPERSON: Ma tridux tifhmuha.

Kollox maħdum bizzilla!

GLENN BEDINGFIELD: Jekk diġà wasalt għall-konklużjoni, għalfejn qegħdin quddiem dan il-Kumitat?

Allura qegħdin naħlu l-ħin ta' dan il-Kumitat.

IĊ-CHAIRPERSON: Għax irridu noħorġu aktar affarijiet.

GLENN BEDINGFIELD: Jekk inti diġà kkonkludejt li kollox sar bizzilla, mela x'qegħdin nagħmlu hawnhekk?

IĊ-CHAIRPERSON: Biex toħroġ il-verità kollha.

GLENN BEDINGFIELD: Il-verità kollha toħroġ, kif fil-fatt hemm fir-rappott tal-Awditur.

IĊ-CHAIRPERSON: KMB – kollox maħdum bizzilla.

IAN CASTALDI PARIS: Sur Mercieca, tikkonferma li kollox kien maħdum bizzilla?

IAN CASTALDI PARIS: Għaliex le?

IS-SUR KEITH MERCIECA: Għax mhijiex mistoqsija li nista' nirrispondi permezz ta' audit.

IS-SUR KEITH MERCIECA: Kien hemm aspetti li kienu tajbin, iva.

ALEX MUSCAT: Fil-passat kien hemm rapporti kumbinazzjoni fuq l-enerġija stess, il-power station ta' BWSC, fejn l-Awditur kien mar sal-punt li qal li kif kienet strutturata t-tender, inkluż li nbidlu l-liġijiet, kienet intiża biex jirbaħ xi ħadd b'mod speċifiku, b'mod premeditat.

F'din l-investigazzjoni, li hija simili, taħsbu li ġara l-istess?

IS-SUR KEITH MERCIECA: Kien hemm aspetti, li kont se nsemmi aktar 'il quddiem, li ħasbuna f'dak is-sens fil-mod kif ġiet iddiżinjata t-tender.

Pereżempju, l-LNG supply kellu jkun parti mill-ekwità tal-proġett, xi ħaġa li aħna dehrilna li ma kenitx normali, u semmewha wkoll il-bidders stess waqt il-proċess tal-RfP għax wieħed mill-concerns tagħhom kien li it was not an industry norm that LNG supply bilfors ikun parti mill-equity tal-proġett.

ALEX MUSCAT: Jiġifieri kien mitlub li l-preferred bidder jagħti garanzija fuq is-supply tal-gass.

IS-SUR KEITH MERCIECA: Le, li ried ikun parti mill-proġett.

KAROL AQUILINA: Jiġifieri jagħmel il-power station u jforni bil-gass ukoll.

IS-SUR KEITH MERCIECA: Hekk hu.

Allura f'dak is-sens dak jillinkja ftit mal-punt li għadek kif għamilt issa, Onor. Muscat.

ALEX MUSCAT: Imma għaliex ħasbitkom b'mod ħażin ħaġa bħal din?

Għax qatt ma ġrat fil-pajjiż sal-lum?

IS-SUR KEITH MERCIECA: Għax meta żżid kundizzjoni bħal dik tkun qiegħed tillimita l-kompetizzjoni, u l-Gvern huwa fl-interess tiegħu li jippromwovi l-kompetizzjoni in a tendering process ħalli jkollu ħafna bidders jikkompetu kontra xulxin.

Meta tagħmilha aktar diffiċli billi tagħmel rigid structures ta' kif irid ikun il-bidder, ikun hemm inqas bidders.

ALEX MUSCAT: Inti tajt spjegazzjoni tajba ħafna fil-bidu dwar kemm kien hemm nies interessati f'dan il-proġett.

Jien qatt ma naf li kien hemm 19-il entità li tefgħu offerta għal proġett daqshekk kbir.

KAROL AQUILINA: Imma mbagħad ħarbu jiġru!

ALEX MUSCAT: Jiġifieri llimitaw b'xi mod...?

IS-SUR KEITH MERCIECA: Biex inkompli mal-punt tiegħek, dak li kien tajjeb ħafna fil-bidu ma baqax tajjeb fl-RfP, għax fl-RfP spiċċajna bi tliet bidders biss u allura t-tensjoni li jkun hemm bżonn biex tqanqal kompetizzjoni fit-tendering process, intilef.

ALEX MUSCAT: Kien hemm tliet bidders li għażlu li jikkompetu, mhux għax kien hemm xi ħadd li twaqqaf.

IĊ-CHAIRPERSON: Għax ma redux jaħlu l-ħin!

ALEX MUSCAT: Jiġifieri jekk fhimt sew, teknikament kien hemm il-possibilità ta' tmienja.

IS-SUR KEITH MERCIECA: Seta' kien hemm aktar għax huwa fl-interess tal-Gvern li jippromwovi l-kompetittività in a tendering process.

F'dan il-każ, il-kompetittività ixxekklet aktar milli ġiet mgħejjuna.

GLENN BEDINGFIELD: Ittieħdet konjizzjoni tal-pożizzjoni finanzjarja ta' Enemalta dak iż-żmien?

GLENN BEDINGFIELD: Ħadtu konjizzjoni tal-pożizzjoni finanzjarja ta' Enemalta, u ċioè li l-korporazzjoni ma setgħetx tidħol għal ċertu piż u ma setgħetx taffordja li toħroġ ċertu ammont ta' kapital?

IS-SUR KEITH MERCIECA: Dak li qed tgħid jagħmel sens, imma ma nafx dan f'liema sens jeffettwa t-ToR li kellna.

GLENN BEDINGFIELD: X'kienet ir-raġuni li tawkom l-uffiċjali ta' Enemalta dwar l-SSA?

Għalfejn kien neċessarju u għalfejn daħal at a later stage?

IS-SUR KEITH MERCIECA: Biex ikompli għaddej il-proġett.

IĊ-CHAIRPERSON: Biex ma jinqatax id-dawl bħalma nqata' l-ġimgħa l-oħra.

GLENN BEIDNGFIELD: Jiġifieri inti tippreferi li jinqata' d-dawl!?

IĊ-CHAIRPERSON: Le, jien qed ngħidlek li kieku m'għandniex l-interconnector għadna bla dawl.

GLENN BEDINGFIELD: X'għandu x'jaqsam l-interconnector?

Meta tridu nagħmlu diskussjoni teknika fuq l-interconnector u naraw kemm hu tajjeb jew kienx biżżejjed.

Is-Sur Mercieca ma weġibnix.

RYAN CALLUS: L-Awditur qalilna li Enemalta ma tantx wieġbu fuq l-interconnector.

Stramba ħafna, Onor. Bedingfield.

IĊ-CHAIRPERSON: L-Awditur qal li meta talbu l-informazzjoni fuq l-interconnector, din ma ngħatatx.

GLENN BEDINGFIELD: Li qed nistaqsi jien huwa x'kienet ir-raġuni għalfejn sar l-SSA u għalfejn sar, jew x'qalet Enemalta dwar għalfejn kellu jsir.

ALEX MUSCAT: Nimmaġina li ħaġa bħal din staqsjetu fuqha.

GLENN BEDINGFIELD: U x'kienet ir-risposta, jekk jogħġbok?

IS-SUR KEITH MERCIECA: Milli nista' niftakar, l-SSA kien jippermetti li l-Gvern jieħu post ElectroGas, f'każ ta' ċerti ċirkostanzi, biex jibqa' għaddej il-proġett.

GLENN BEDINGFIELD: Fl-opinjoni tal-NAO, kien tajjeb l-SSA?

IS-SUR CHARLES DEGUARA: Kien tajjeb għaż-żewġ naħat, għal min qed ibigħ u għal min qed jixtri.

GLENN BEDINGFIELD: Finalment għan-nies ħalli jkollhom an uninterrupted power supply, mhux kif jixtieq l-Onor.

Fenech Adami, li jinqata' d-dawl.

RYAN CALLUS: Naqblu li s-security of supply huwa importanti għax kulħadd irid…

GLENN BEDINGFIELD: Mela m'intix qed taqbel maċ-Chairman!

RYAN CALLUS: Agħti ċans, Onor. Bedingfield, għax inti tħobb tgħaġġel.

Għadek lanqas smajtni u qed tagħmel il-konklużjoni għalija!

Aħna naqblu mas-security of supply però l-issue hi meta ddaħħal dan il-kunċett.

IĊ-CHAIRPERSON: Hekk hu.

RYAN CALLUS: Bħal, pereżempju, it-take-or-pay obligation, fejn iddaħħal fl-aħħar li 85% tal-enerġija, kemm jekk Enemalta għandha bżonnha, u kemm jekk le, irridu nħallsu tagħha.

Dik iddaħħlet at the eleventh hour.

X'kienet tfisser din għal dawk li mbagħad ma tefgħux il-bid tagħhom?

Kienet tagħmel differenza?

Kieku jien bidder u naf li għandi rasi mistrieħa għax 85% tal-megawatts (MW) li se jiġu ġġenerati se jinxtraw, allura jkolli ħafna aktar konfort li ngħid li din biċċa xogħol tajba u li se nidħol għaliha, filwaqt li dawk li ma kenux jafu biha qalu li ma jistgħux jagħmlu l-proposta tagħhom mingħajrha.

IS-SUR CHARLES DEGUARA: Nitlobkom tagħtuna ċans nispiċċaw il-preżentazzjoni, imbagħad staqsuna l-mistoqsijiet kollha li hemm bżonn.

CLAYTON BARTOLO: Għandek raġun, Sur Deguara.

IĊ-CHAIRPERSON: Qabel ma wasal il-Ministru Bartolo konna mexjin verament tajjeb.

Int sfrattajtna, Onor. Bartolo!

(Interruzzjonijiet) Konna mexjin fażi fażi; għamilna l-EoIC u wasalna għall-RfP.

IS-SUR CHARLES DEGUARA: Għadna fil-bidu.

IĊ-CHAIRPERSON: F'paġna 45 tar-rapport, l-Awditur qed jgħid li fil-proċess tal-RfP kien hemm l-introduction of new concepts u jsemmi żewġ kunċetti, dak tal-SSA u dak tat-take-or-pay obligation.

L-Awditur qed jgħid li dawn iż-żewġ kunċetti ma kenux hemm fil-bidu, iddaħħlu taħt il-kappa ta' kjarifikazzjoni u, jekk qed nifhem sew, qed jgħid ukoll li this is not a clarification imma hija kundizzjoni ġdida, li hija waħda pożittiva għall-bidder, u li din ma kellhiex tidħol bħala kjarifikazzjoni imma se mai kellha tkun fit-tender document oriġinali.

Imbagħad l-Awditur qed jgħid li mhux talli ma kellhiex tidħol kif daħlet, talli ma kellhiex tidħol at such a late stage, għax b'din il-kundizzjoni r-riskju ċċaqlaq minn fuq min qed jagħmel il-bid għal fuq il-Gvern, jiġifieri għal fuqna.

L-Awditur qed jgħid li "this is not good governance".

Tista' telabora ftit, jekk jogħġbok?

IS-SUR KEITH MERCIECA: Din kienet waħda mill-konklużjonijiet prinċipali tagħna dwar l-RfP.

Però ħalli mmur żewġ passi lura għax qisni waqaft f'nofs il-proċess tal-evalwazzjoni, u naħseb li jkun tajjeb li l-ewwel inkomplu l-proċess b'dak il-mod.

IĊ-CHAIRPERSON: Dak kien mill-aspett ta' due diligence.

IS-SUR KEITH MERCIECA: Eżatt.

Qabel ma morna f'din it-tangent semmejt li kien hemm proċess ta' kjarifikazzjoni, saret bidders conference fejn saru punti importanti, u kif qal is-Sur Deguara, sad-data tal-għeluq tal-offerti Enemalta kienet irċeviet tliet offerti, waħda mingħand ElectroGas Consortium, oħra mingħand Endeavor Consortium, u oħra mingħand Yildirim Consortium.

Il-proċess ta' evalwazzjoni fl-RfP kien magħmul minn ħames stadji, u kull stadju kien immexxi minn team differenti.

L-ewwel stadju kien qed jara l-kompletezza u l-konformità amministrattiva; fit-tieni stadju ra l-konformità mar-rekwiżiti minimi; fit-tielet stadju ra l-additional expertise, jiġifieri evalwazzjoni kummerċjali, teknika u finanzjarja addizzjonali; fir-raba' stadju għamel tqabbil ta' rati u kundizzjonijiet oħra assoċjati mal-investiment, pereżempju, kemm se jkun il-valur tal-impjant wara li jgħaddi l-kuntratt kollu; u fil-ħames stadju għaqdu kollox fejn it-tielet stadju ngħata weighting ta' 20% u r-raba' stadju ngħata weighting ta' 80%.

Il-konklużjonijiet prinċipali tagħna dwar l-RfP kienu – u se nibda bil-pożittivi – li l-RfP kien strutturat sew, kien dettaljat, u li l-proċess ta' evalwazzjoni kien dokumentat u rigoruż – li għoġobna fih kien li xi ħadd jagħmel evalwazzjoni u ħaddieħor jagħmel evalwazzjoni wkoll, se jaslu għall-istess konklużjonijiet għax il-criteria kienu dettaljati ħafna.

Però kien hemm affarijiet negattivi wkoll, u kien hemm affarijiet li nkwetawna, u xi wħud minnhom kienu serji.

Kif diġà għedt, kien hemm il-bidliet li saru lejn l-aħħar tal-proċess.

Kien hemm il-PPA u l-GSA; it-take-or-pay obligation żdied għal 85%, fejn qabel kien inqas u kien fuq il-GSA biss; l-SSA; u kien hemm ukoll extension ta' sitt xhur fuq iż-żmien tat-tlestija tal-proġett; kellna it-tħassib dwar id-diżinn tal-proġett; li l-energy supplier kellu jkun parti mill-ekwità tal-proġett; kien hemm problema fuq l-onshore/offshore solution; kien hemm numru limitat ta' offerti; u anke li d-due diligence ma kienx komprensiv biżżejjed.

Aktar qabel għedt li fl-EoIC d-due diligence seta' ma jkunx rigoruż ħafna għax kien għad fadal l-RfP, imma issa wasalna fl-istadju tal-RfP u d-due dilligence rajna li ma kienx komprensiv biżżejjed għax kellu jara ħafna aktar affarijiet apparti milli sempliċiment il-finanzi.

KAROL AQUILINA: Tista' tispjega x'kien jinvolvi d-due diligence f'dan l-istadju?

IĊ-CHAIRPERSON: Jiġifieri tista' tgħidilna x'due diligence sar u x'due diligence kellu jsir?

IS-SUR KEITH MERCIECA: Jien jidhirli, però rrid niċċekkja, li d-due diligence ffoka ħafna fuq the financial strength tal-konsorzju u ma ħarisx lejn aspetti oħrajn tal-business.

IĊ-CHAIRPERSON: Bħal qabel, tal-EoIC.

IS-SUR KEITH MERCIECA: Mhux eżatt, għax fl-EoIC għamlu Google search mentri f'dan l-istadju għamlu aktar minn hekk, però ħarsu lejn dimensjoni waħda biss, lejn il-finanzjament.

(Interruzzjonijiet) Jekk tridu risposta aktar dettaljata rrid niċċekkja.

IĊ-CHAIRPERSON: Jien nista' nirriferi għal dak li hemm f'paragrafu 13.5 li jinsab f'paġna 45 tar-rapport, li jgħid hekk:

Jiġifieri r-rapport qed jgħid li sar due diligence, però meta sar dan id-due diligence ma tawx kas jekk hemmx frodi, jekk hemmx bribery, jekk hemmx korruzzjoni, jekk hemmx internal controls, jekk hemmx risk mamnagement, jekk hemmx ethical conduct, jew jekk hemmx good governance.

Mela xi ċċekkjaw?

CLAYTON BARTOLO: Aħna b'Yellow Pages search nafu.

IĊ-CHAIRPERSON: Kemm int smart!

L-Awditur qal li ma sarux verifiki dwar frodi, bribery, corruption, internal controls, risk management, ethical conduct u good governance.

Allura l-mistoqsija ovvja hija: Jekk sar due diligence tista' tgħidilna ta' xiex sar due diligence?

IS-SUR KEITH MERCIECA: Jidhirli li l-focus tagħhom kien fuq is-saħħa finanzjarja tal-konsorzju.

IS-SUR KEITH MERCIECA: Le, u għalhekk għedt li ma kienx suffiċjenti.

Aħna ġieli rajna due diligence li sar min-naħa tal-Gvern fuq kuntratti oħrajn li kien ikopri dawn l-affarijiet.

IĊ-CHAIRPERSON: F'dan l-istadju wasalna fl-aħħar, Onor. Bedingfield.

KAROL AQUILINA: Meta tgħid li rajtu x'sar, jiġifieri pprovdewlkom id-dokumenti li wżaw għal due diligence, jew stqarrew huma li għamlu hekk u l-NAO...?

IS-SUR KEITH MERCIECA: Irrid niċċekkja.

Din il-mistoqsija għamilniha imma ma niftakarx ir-risposta għaliha bl-amment.

IĊ-CHAIRPERSON: Jien nimmaġina li biex hawnhekk inkiteb li ma sarux dawn l-affarijiet kollha, irriżulta minn xi mkien.

IS-SUR CHARLES DEGUARA: Żgur li hekk hu.

IĊ-CHAIRPERSON: Allura t-talba tiegħi hija li tgħidulna xi due diligence sar u jekk dawn issemmuhomx b'kapriċċ jew inkella għax huma rilevanti għall-kuntratt ta' ma nafx kemm-il miljun ewro.

IS-SUR KEITH MERCIECA: Nibagħtulkom din l-informazzjoni.

RYAN CALLUS: Inti semmejt numru ta' persuni li kienu nvoluti fl-aġġudikar.

Tista' tagħtina l-lista ta' kull min kellu voting right f'xi kumitat jew ieħor, mill-bidu sal-aħħar tal-proċess?

Min kienu dawk in-nies li kellhom vot, min kienu l-konsulenti tagħhom u min kienet il-persuna li appuntathom jew għażlithom?

GLENN BEDINGFIELD: Konsulenti ta' min?

IS-SUR CHARLES DEGUARA: Jiġifieri min kien fuq l-adjudication board.

IS-SUR KEITH MERCIECA: Qabel ma bdiet din il-laqgħa jien għaddejt lis-segretarja tal-Kumitat lista bin-nies kollha li kienu nvoluti fil-kumitati kollha.

IĊ-CHAIRPERSON: Min huma dawn in-nies li hawn imniżżin fuq il-lista, jekk jogħġbok?

IS-SUR KEITH MERCIECA: Fir-rapport hemm imsemmija diversi kumitati li kienu nvoluti fil-proċess, fi stadji differenti, u dawk huma n-nies li kienu fuq dawk il-kumitati.

IĊ-CHAIRPERSON: Hawnhekk hawn imniżżel "Bidders' Conference".

Xi tfisser din, jekk jogħġbok?

IS-SUR KEITH MERCIECA: Kienet konferenza fejn Enemalta spjegat xi bidliet li saru lill-bidders kollha.

IĊ-CHAIRPERSON: U dan kien fl-istadju tal-EoIC?

IS-SUR KEITH MERCIECA: Le, fl-istadju tal-RfP.

ALEX MUSCAT: Ħa nerġa' nagħmel mistoqsija marbuta mad-due diligence li sar.

Fir-rapport ġie highlighted li d-due diligence iffoka fuq s-saħħa finanzjarja, u l-konklużjoni donnha qed talludi li kienu jintalbu tip ta' due diligence reports li jkunu differenti.

Taf tgħidli ċirkostanzi fejn fil-public procurement tal-Gvern intalbu jew ġew ikkummissjonati due diligence differenti minn dak li sar fl-2013?

IS-SUR KEITH MERCIECA: Ma nafx ngħidlek fl-2013 per se, imma ġieli għamilna audits ta' kuntratti oħrajn kbar ħafna.

ALEX MUSCAT: Imma taf tagħtini eżempji?

IS-SUR KEITH MERCIECA: Iva, nista' nikkwotalek eżempji.

IĊ-CHAIRPERSON: Kellna tat-tablets tal-iskejjel.

ALEX MUSCAT: 2013 jew qabel.

IS-SUR KEITH MERCIECA: Jien ma nawdittjax l-operat tal-Gvern kollu.

Jiena nawdittja dawk it-talbiet ta' dan il-Kumitat li jiġu għall-attenzjoni tiegħi.

ALEX MUSCAT: Nifhem li l-eżempju li tajtni huwa ta' wara l-2013.

IS-SUR KEITH MERCIECA: Eżatt.

ALEX MUSCAT: Nifhem sew li due diligence jidħol fil-mertu li ġie highlighted minnkom, fil-verità kienet xi ħaġa li bdew jidħlu fiha due diligence reports at a later stage?

Jien infurmat li wara s-Swiss Leaks, il-mod kif isiru ċerti verifiki fid-due diligence inbidel għax ġew ikkundizzjonati minn evidenza ġdida li tkun ħarġet fid-dominju pubbliku, u allura at that point in time dak kien it-tip ta' due diligence li kien isir.

Ovvjament, din il-konklużjoni, li saret aktar tard minn meta sar il-proċess, abbinat ruħha mal-istandards li kienu in place fl-2018, meta ħriġtu dan ir-rapport, mhux mal-istandards kif isiru due diligence lura fl-2013.

IĊ-CHAIRPERSON: Jiġifieri l-Onor.

Muscat qed jistaqsi jekk dan kienx l-eċċezzjoni jew jekk id-due diligence kienx isir minn dejjem hekk.

ALEX MUSCAT: Mir-risposta li tani s-Sur Mercieca, qed nifhem li fl-2013 ma kenitx l-eċċezzjoni.

IS-SUR CHARLES DEGUARA: Ħa nirrepeti ħaġa li diġà għedtha.

Il-yardstick tagħna, meta nkunu qed naħdmu, hija l-good governance.

Fl-opinjoni tagħna, irrispettivament minn x'kien isir jew x'ma kienx isir, il-good governance kull sena…

IS-SUR CHARLES DEGUARA: Jien nixtieq li l-good governance fid-dinja titjieb kull xahar u kulħadd jixtieq hekk.

L-istandards dejjem jiżdiedu u meta ngħaddu minn xi diżgrazzja, kif semmejt inti, nitgħallmu minnha u tkun ta' esperjenza fejn mill-ħażin joħroġ it-tajjeb.

L-istandards ta' good governance…

ALEX MUSCAT: Qed nifhem il-punt tiegħek u naqbel miegħek, imma hawnhekk tfajna spotlight fuq xi ħaġa, li mir-risposta li tani s-Sur Mercieca, at that point in time juri li ma kenitx issir.

Jiġifieri mir-risposta li tani s-Sur Mercieca stess, fl-2013 fil-procurement pubbliku, id-due diligence li kien isir ma kienx imur oltre dak li għamlet Enemalta.

Intom għamiltu highlighting tagħha fir-rapport għax man mano saret prassi pożittiva li wieħed jitlobha, imma fil-fatt ġiet aktar tard.

Imma ma tistax issawwatni fuq xi ħaġa li m'għamiltx, għax lura fl-2013 ma kontx mistenni nagħmilha!

IS-SUR KEITH MERCIECA: Qed nifhem ir-raġunament tiegħek, però...

IĊ-CHAIRPERSON: Huwa l-każ jew mhux il-każ?

IS-SUR KEITH MERCIECA: Ma nafx nirrispondik, fis-sens li jien ħarist lejn dan il-każ biss u mir-riċerka li għamilna, due diligence komprensiv kien ikopri aktar minn sempliċement tħares lejn il-financial standing tal-kumpanija.

Jiġifieri ma kenitx bidla li seħħet at a particular point in time, imma hija ħaġa normali li wieħed iħares lejn aktar affarijiet minn sempliċement il-financial standing.

ALEX MUSCAT: Dik kienet proprju l-mistoqsija tiegħi.

Jiġifieri fi procurement maġġuri fl-2013, jew forsi anke qabel, kienet prassi normali li due didligence jidħol f'dawn l-affarijiet?

IS-SUR CHARLES DEGUARA: Iva, kien hemm min jidħol fihom, imma mhux kulħadd.

Naħseb li ma kenitx in-norma, però kif jaf kull awditur li hawn madwar din il-mejda, meta tagħmel audit, with hindsight – hawnhekk qegħdin nitkellmu ex post audit –… Dan bħal logħba football, wara kulħadd bravu.

Meta aħna nikkummentaw kif nikkummentaw, ikollna l-benefit of hindsight, u hawnhekk qegħdin ngħidu li kien tajjeb li sar due diligence fuq l-affarijiet finanzjarji, imma min-naħa ta' good governance kien ikun ħafna aħjar…

ALEX MUSCAT: What I'm highlighting here hu li jissemmew ċerti affarijiet li joħorġu mill-Anti-Money Laundering (AML) Regulations tal-2017.

Jiġifieri jekk qed nibbaża din l-opinjoni fuq liġi li ġiet introdotta fl-2017, li ssettjat standards anke dwar kif isir due diligence, u qed ngħid li "dan" naqas għaliex fl-2013 m'għamilx dak li daħal b'liġi fl-2017… Li qed ngħid jien hu li jkun tajjeb li nieħdu kollox f'kuntest.

IS-SUR CHARLES DEGUARA: Naħseb li huwa punt validu, però aħna dejjem nimmiraw biex l-affarijiet isiru aħjar biex l-operat tas-Servizz Pubbliku jitjieb.

IS-SUR CHARLES DEGUARA: Jekk nitilfu dak l-oġġettiv nistgħu nżarmaw.

Dak biss iżommna għaddejjin.

CLAYTON BARTOLO: Sur Mercieca, qisna weħilna fuq id-due diligence, però hemm aspett ieħor, li huwa l-RfP innifsu, li s'issa ma naħsibx li ddiskutejnih.

Jiġifieri jien qed nifhem tajjeb li l-informazzjoni mitluba fl-RfP kienet ċara?

IS-SUR KEITH MERCIECA: Iva, qed tgħid sew.

Id-dokument innifsu kien dettaljat ħafna.

Pereżempju, good practice li semmejna fir-rapport kienet li kien hemm draft agreements annessi miegħu.

CLAYTON BARTOLO: Tista' tispjegali ftit fuq din tad-draft agreements?

IS-SUR KEITH MERCIECA: Kien hemm ħafna affarijiet pożittivi fil-proċess, inkluż id-draft agreements, il-clarification process...

CLAYTON BARTOLO: Imma dwar id-draft agreements, qed nifhem sew jien li dawn ħarġu minn qabel u l-bidders kollha kellhom iċ-ċans li jekk jaraw li għandu jinbidel xi ħaġa, setgħu jagħmlu proposta lil Enemalta?

Kif kienet fil-prattika?

Nitolbok tispjegalna ftit kif kienet fil-prattika għax huwa faċli narawha hawnhekk, imma…

IS-SUR KEITH MERCIECA: Kienet parti mill-proċess, jiġifieri wieħed seta' jagħmel mistoqsijiet dwar l-RfP innifsu u dwar l-agreements li kien hemm annessi miegħu.

B'hekk, Enemalta kellha anke l-opportunità li tirfina l-RfP innfisu, għax meta wieħed jagħmel mistoqsija, jista' jkun li jinduna li għandu żball.

CLAYTON BARTOLO: Kemm kien iż-żmien allokat għas-submissions?

IS-SUR KEITH MERCIECA: Ma niftakarx bl-amment, imma ma niftakarx li kien hemm problema dwarha.

CLAYTON BARTOLO: Le, m'iniex qed ngħid li kien hemm problema.

Hawnhekk qegħdin ngħidu kien hemm 76 ġurnata allokati għas-submission.

IS-SUR KEITH MERCIECA: Niftakar ukoll li ċċekkjajna ma' xi benchmark tal-EU u jidhirli li kollox kien regolari.

Għalhekk ma niftakarx li kien hemm xi…

Għal dak ġej, fis-sens li fuq livell ta' Kummissjoni Ewropea, ir-range hi minn 24 ġurnata sa 52 ġurnata, u hawnhekk qegħdin ngħidu li kien hemm 76 ġurnata, jiġifieri kien hemm żmien sostanzjalment iktar, u ovvjament dan ma poġġiex strain fuq il-bidders, u lanqas seta' wieħed jgħid li kien hemm xi ħadd mill-bidders li kien jaf pereżempju x'ħiereġ, għax f'dak il-każ tagħmel żmien qasir.

Qed tifhimha l-argumentazzjoni tiegħi?

IĊ-CHAIRPERSON: L-Awditur Ġenerali qal li t-tibdiliet saru lejn l-aħħar tal-proċess.

(Interruzzjonijiet)

CLAYTON BARTOLO: Prosit, Onor. Callus, qegħdin naqblu li ż-żmien li ngħata kien wieħed tajjeb biżżejjed u fair għall-bidders kollha.

RYAN CALLUS: Biddilna ħafna kundizzjonijiet maġġuri li biddlu għal kollox...

CLAYTON BARTOLO: Ma bdilniex liġijiet biex innaqqsu t-threshold.

Tibqax tqabbel mal-BWSC!

RYAN CALLUS: Ħalli ngħidlek x'biddilna.

Hawnhekk biddilna l-goalposts...

CLAYTON BARTOLO: Le, ma biddilniex il-goalposts.

RYAN CALLUS: Biddiltu l-goalposts għax min mingħalih sejjer banda u min jaf li nbidlet.

CLAYTON BARTOLO: Dawn huma kollha aspetti tajbin tal-RfP u qed naqblu li l-NAO jara dawn il-miżuri bħala li kkontribwixxew għat-trasparenza u l-fairness tal-procurement process.

Jiġifieri nistgħu ngħidu li l-Public Procurement Regulations f'dan l-aspett inżammu.

IS-SUR KEITH MERCIECA: Il-Public Procurement Regulations ma japplikawx għall-RfP għax huwa eskluż speċifikament.

CLAYTON BARTOLO: Imma hawnhekk jissemmew.

IS-SUR KEITH MERCIECA: Iva, hemm aspetti tal-RfP li huma tajbin ħafna, għedna li huma tajbin ħafna, elenkajthom inti u semmejthom qabel jien ukoll.

CLAYTON BARTOLO: Għax tajjeb li nagħtu stampa ta' fejn...

IS-SUR KEITH MERCIECA: Iva, kien hemm affarijiet li kienu pożittivi u kien hemm affarijiet li ma kenux pożittivi.

IĊ-CHAIRPERSON: Mela se ġġibilna l-informazzjoni ta' kif effettivament sar id-due diligence.

Semmejtilna l-financial standings tal-konsorzji li tefgħu l-offerta.

IS-SUR KEITH MERCIECA: Jien waqaft nagħlaq il-proċess tal-RfP u kont se nibda fuq il-kuntratti.

IĊ-CHAIRPERSON: Fil-fażi tal-evaluation l-Awditur jgħid li ma saritx evaluation ta' min huma dawn u jekk għandhomx biex jagħmlu proġett ta' dan it-tip.

Fil-fatt paragrafu 13.6 li hemm f'paġna 46, jgħid hekk:

Jiġifieri l-Awditur qed jgħid li fl-istadju tal-RfP kien ovvju, jew kellu jkun ovvju li kieku fittxew ftit u kieku għamlu due diligence korrett, li Gasol is not up to it.

Fil-fatt, as we go along naraw x'kienet il-bawxata ta' Gasol.

L-Awditur qal li tant ma sarx tajjeb dan il-proċess, illi kieku sar tajjeb kien ikun ovvju li Gasol is not up to it.

CLAYTON BARTOLO: Imma r-Rapport tal-Awditur kien ikkwalifikat b'xi mod?

IĊ-CHAIRPERSON: Huwa l-Awditur Ġenerali.

CLAYTON BARTOLO: Sur Deguara, il-financial statements ta' Gasol plc kienu kkwalifikati b'xi mod?

IS-SUR CHARLES DEGUARA: Le, anzi se naqra mir-rapport...

IĊ-CHAIRPERSON: Ħu paċenzja.

CLAYTON BARTOLO: Din li nkunu selettivi f'dak li naqraw ma nistax għaliha jien!

Niġu hawnhekk u kulħadd ikun selettiv!

Ħallih ħa jaqra!

IS-SUR CHARLES DEGUARA: Fir-rapport tagħna għedna hekk:

CLAYTON BARTOLO: Jiġifieri l-financial statements ma kenux ikkwalifikati.

IĊ-CHAIRPERSON: Iktar agħar, fil-fehma tiegħi.

CLAYTON BARTOLO: Le, ma kenux ikkwalifikati.

IĊ-CHAIRPERSON: Jiġifieri, Onor. Bartolo, inti qed tgħid li Gasol ippreżentaw....

CLAYTON BARTOLO: Ma tfissirx hekk.

(Interruzzjonijiet) Jiena ma rajthomx il-financial statements.

Qed noqgħod fuq dak li qalu l-NAO.

Il-financial statements ma kenux ikkwalifikati.

IĊ-CHAIRPERSON: Jiġifieri, Onor. Bartolo, inti qed tgħid li...

CLAYTON BARTOLO: Jien naħseb li qabel ma nagħmlu dawn it-tip ta' statements tajjeb li wieħed jifhem xi jwassal biex toħroġ qualification u xi jwassal biex toħroġ emphasis of matter.

Dawn huma kollha aspetti differenti tal-mod kif isiru l-financial statements.

GLENN BEDINGFIELD: Sur President, jien naf li tħossok fuq livell ogħla minn din in-naħa, almenu mill-attitudni tiegħek hekk jidher, però jien jidhirli li Gasol ma kenitx il-bidder, imma kienet parti minn grupp ta' bidders.

Allura għallimni inti kif qed tasal għall-konklużjoni li Gasol kienet bidder.

Għallimni!

Jekk jogħġbok illuminani!

IĊ-CHAIRPERSON: Onor. Bedingfield, qed tgħidli biex ngħallmek; m'iniex se ngħallmek, però se ngħidlek l-ovvju.

Meta jkollok konsorzju, ikollok diversi components.

Konsorzju mhuwiex persuna ġuridika u allura jkollok a component ta' dak il-konsorzju.

Jiġifieri konsorzju huwa fittizju, ma jeżistix bħala persuna, u allura d-due diligence isir fuq il-components, fuq dawk li huma l-persuni ġuridiċi f'dak il-konsorzju.

Wieħed minnhom – imbagħad nibdew neħduhom wieħed wieħed jekk Alla jrid – huwa Gasol Plc.

Issa r-Rapport tal-Awditur jgħid li:

CLAYTON BARTOLO: Però hawnhekk mhux hekk qal.

IĊ-CHAIRPERSON: Differenza kbira!

CLAYTON BARTOLO: Il-kliem trid tifhmu.

IĊ-CHAIRPERSON: Sur Mercieca, xtaqtek tgħidli x'inhuma l-kummenti tiegħek dwar din l-osservazzjoni ta' Gasol, jekk jogħġbok.

IS-SUR KEITH MERCIECA: Fil-verità il-kumitat ta' evalwazzjoni kien ftit limitat dwar x'seta' jagħmel f'dan is-sens, għax il-marki li kellu jassenja kienu four points from a maximum of a 100.

Jiġifieri fil-verità, kieku tawhom zero xorta ma kenitx se tagħmel differenza kbira.

IĊ-CHAIRPERSON: Hekk hu, però l-Awditur Ġenerali qed jgħid, għal min qed isegwi, li meta ġew biex jagħmlu l-marki biex jaraw jekk tikkwalifikax jew le, kulma taw minn 100 kienu biss erba' punti.

Jiġifieri kulma allokaw għall-finijiet ta' due diligence bħala marki biex tgħaddi kienu four points.

CLAYTON BARTOLO: Le, mhux għall-finijiet ta' due diligence.

Mr Chairman, din li tkun selettiv f'dak li tgħid...

IĊ-CHAIRPERSON: X'inhuma l-four points, jekk jogħġbok?

IS-SUR KEITH MERCIECA: Huma four points mill-100 tal-proċess tal-evalwazzjoni finanzjarja.

CLAYTON BARTOLO: U l-kumplament tal-punti fuqhiex kienu?

IS-SUR KEITH MERCIECA: Fuq aspetti tekniċi u kummerċjali, għax kien hemm aspetti oħrajn.

IĊ-CHAIRPERSON: Jiġifieri minn one sa 100 ingħatat importanza ta' four ta' kemm hija kapaċi tasal biex tagħmel il-proġett.

CLAYTON BARTOLO: X'kienu l-aspetti l-oħra?

IS-SUR KEITH MERCIECA: Ma nafhomx bl-amment, imma kien hemm l-aspetti tekniċi kollha tal-proċess, kemm finanzjarji, kemm kummerċjali u anke tekniċi.

CLAYTON BARTOLO: Jiġifieri inti għandek components tekniċi li, jekk qed nifhem sew, fi proċess bħal dan jingħataw weighting ogħla.

U hekk għandu jkun.

IĊ-CHAIRPERSON: U l-financial strength kemm għandha tingħata minn one sa 100?

IS-SUR KEITH MERCIECA: Il-punt tagħna kien li ma kenitx se tagħmel effett materjali.

IĊ-CHAIRPERSON: Mhux hekk?!

Jiġifieri għal proġett ta' mijiet ta' miljuni ta' ewro allokajna biss four points biex naraw jekk humiex kapaċi jew le!

KAROL AQUILINA: Se nirriferik ftit għal inċident li jidher li seħħ fl-istadju ta' evalwazzjoni fejn jidħol il-Konsorzju ElectroGas fil-parti fejn hemm is-Siemens involuta.

Ngħid sew li fir-rigward ta' xi tfisser finanzjarjament, jiġifieri x'inhu l-equity tagħha, ma kienx hemm id-dokument ta' Siemens li seta' jivverifika l-kumitat ta' evalwazzjoni, imbagħad, biex isalvaw lil ElectroGas, daħlu online u raw kemm hi kbira l-kumpanija Siemens?

IS-SUR KEITH MERCIECA: Għal liema parti mill-proċess qed titkellem?

KAROL AQUILINA: Qed nirriferi għal stage 2 tal-evaluation.

IĊ-CHAIRPERSON: L-RfP.

IS-SUR KEITH MERCIECA: Iva, jista' ikun il-każ, però dan huwa dettall li wieħed irid jiċċekkja dwaru.

KAROL AQUILINA: Dan huwa dak li hemm imniżżel fir-rapport.

Kif tiddeskrivi nuqqas bħal dan?

Tiddeskrivih bħala wieħed serju, jew bħala li wieħed jista' jagħlaq għajnejh għalih?

IS-SUR KEITH MERCIECA: Skond in-natura tan-nuqqas.

Jekk kellhom jissottomettu xi dokumentazzjoni li ma ġietx sottomessa, allura wieħed ikun irid jara l-materjalità tad-dokument li kien hemm nieqes.

KAROL AQUILINA: Dawn kienu l-financial statements ta' Siemens.

Kif tista' tagħmel evalwazzjoni dwar is-saħħa ta' dan il-konsorzju, jekk il-financial statements ta' wieħed mill-ikbar components ta' dak il-konsorzju ma kenux qegħdin hemmhekk?

IS-SUR KEITH MERCIECA: M'iniex se ngħid illi li jkun hemm dokument nieqes hija ħaġa tajba, jiġifieri żgur huwa nuqqas min-naħa ta' dak il-proċess tal-evalwazzjoni.

IĊ-CHAIRPERSON: Bħala fatt jirriżultalek li wieħed mill-membri tal-konsorzju, li huwa Siemens, ma ppreżentawx il-financial statements tagħhom?

Huwa minn ewl id-dinja li biex ikollok stampa tal-financial standing ta' kumpanija trid tara l-financial statements tagħhom, però minkejja dan, it-tender baqa' għaddej.

Bħala fatt huwa hekk?

KAROL AQUILINA: Il-kliem użat fir-rapport huwa "could not be accessed", jiġifieri ma kienx hemm aċċess għalihom.

IS-SUR KEITH MERCIECA: Qed tistaqsuni fuq dettall li nkun iktar komdu nirrispondikom kieku nara l-każ speċifiku.

KAROL AQUILINA: Jekk trid tieħu nota, dan jintqal f'paragrafu 3.6.26.

IS-SUR CHARLES DEGUARA: Dan huwa r-rapport biss.

Il-working papers ta' dan ir-rapport lanqas joqogħdu hawn ġew!

IĊ-CHAIRPERSON: Napprezzaw, porò nitolbok tapprezza wkoll li jien u l-kollegi hawnhekk għamilna sigħat sħaħ – qed nitkellem għal kulħadd – naqraw ir-rapport u ppruvajna nidħlu kemm jista' ikun fil-fond biex meta niġu f'dan il-Kumitat nippruvaw nagħmlu eżerċizzju tajjeb.

IS-SUR CHARLES DEGUARA: U qed nieħdu gost li lkoll kemm intom dħaltu daqstant fir-rapport u sinċerament napprezzaw.

IĊ-CHAIRPERSON: Sur Deguara, ninsab konvint li tapprezza.

IS-SUR CHARLES DEGUARA: Qed nieħdu gost għax kulħadd huwa ppreparat tajjeb.

Li ridt ngħid hu li aħna m'aħniex hawnhekk bħala referee tal-football, imma qegħdin hawnhekk biex neżaminaw każ u biex naraw li fejn hu tajjeb insaħħuh.

Jien 20 sena oħra ma nkunx hawnhekk żgur, u jkun tajjeb li jekk niġu biex nagħmlu power station ġdida, it-tajjeb li sibna hawnhekk naħdmu fuqu u l-ħażin li sibna neliminawh.

Dak biss hu l-iskop tagħna, li nitgħallmu minn dawn l-esperjenzi.

IĊ-CHAIRPERSON: Sur Mercieca, tista' tkompli.

IS-SUR KEITH MERCIECA: B'hekk għalaqna l-RfP u ngħaddi issa għall-kuntratti, li jien naqsamhom f'erba' settijiet.

L-ewwel sett jinkludi dawk dwar il-qafas kuntrattwali, fejn il-Gvern qed jagħti siti biex il-proġett ikun jista' isir fuqhom, kemm fuq l-art kif ukoll fuq il-baħar.

Jiġifieri qegħdin nitkellmu fuq l-Exclusive Berthing Rights Agreement u s-Site Lease Deed, u x-share purchase agreement.

Meta beda jsir il-proġett, ftit qabel ma rebħuh ElectroGas, Enemalta stabbilixxiet kumpanija, jidhirli kien jisimha Malta Power & Gas Ltd., u bħala parti mill-kuntratt, ir-rebbieħ kellu jixtri din il-kumpanija għal somma ta' €30 miljun u dwar dak sar ukoll agreement.

CLAYTON BARTOLO: Tajjeb ngħidu li dawn l-ammonti tħallsu in time.

RYAN CALLUS: Għal darba!

IS-SUR KEITH MERCIECA: It-tieni sett jinkludi l-aktar kuntratti importanti u jinkludu l-GSA, il-PPA u l-Implementation Agreement (IA).

Imbagħad fit-tielet sett hemm numru ta' kuntratti, li nsejħulhom direct agreements, fejn jingħad li Enemalta tieħu post ElectroGas jekk jiġru ċerti ċirkostanzi.

Ir-raba' sett jinkludi kuntratti ta' natura ġenerali, bħal site services agreement fejn, pereżempju, ElectroGas tkun tista' tuża xi servizzi ta' Enemalta, fosthom firefighting on site.

Issa se niffoka fuq it-tliet agreements l-iktar importanti, li huma s-supply agreements.

Dawn kollha daħlu fis-seħħ fl-14 ta' April 2015, u kellhom jibqgħu fis-seħħ għal 18-il sena.

Permezz tal-PPA...

IĊ-CHAIRPERSON: Għaliex qed titkellem fuq "kellhom"?

Għandhom, mhux kellhom.

IS-SUR KEITH MERCIECA: Hekk hu, għandhom.

IĊ-CHAIRPERSON: Jiġifieri dawn il-kuntratti għadhom hemmhekk.

IS-SUR KEITH MERCIECA: Iva, għadhom hemm.

Permezz tal-PPA, li kien jirregola t-tħaddim tal-Impjant B4, ElectroGas kellha tagħmel l-enerġija elettrika disponibbli lil Enemalta u tissupplixxi sa 205 MW ta' enerġija elettrika fuq struzzjoni ta' Enemalta.

Imbagħad, min-naħa l-oħra, Enemalta kellha tħallas għad-disponibilità tal-enerġija, jiġifieri energy availability, għax l-enerġija tkun qiegħda hemmhekk u tkun tista' tużaha.

Fil-perjodu li rajna aħna, jiġifieri minn April 2017 sa Ġunju 2018, saru ħlasijiet ta' €53.6 miljun għall-użu tal-enerġija, jiġifieri energy delivery, meta attwalment tieħu l-enerġija, u fl-istess perjodu tħallsu €112.3 miljun.

It-tieni agreement, il-GSA, kien jirregola t-tħaddim tal-impjant B3 fejn permezz tiegħu ElectroGas kellha tagħmel disponibbli ammont ta' gass lil Enemalta u tissupplixxi l-gass lil Enemalta.

U għall-istess perjodu, jiġifieri l-istess kunċetti, gas availability, jiġifieri disponibilità tal-gass, saru ħlasijiet ta' €14.3 miljun u għall-użu tal-gass saru ħlasijiet ta' €48.9 miljun.

Tajjeb li ngħid li fi stanzi speċifiċi fil-GSA, Enemalta setgħet twaqqaf dan il-ftehim għax kienu se jinbidlu ċ-ċirkostanzi, imma dawn nelabora dwarhom iktar 'il quddiem.

Min-naħa l-oħra, l-IA kien jispjega r-responsabilitajiet u l-obbligi li għandhom jerfgħu Enemalta u ElectroGas, including l-ispeċifikazzjonijiet funzjonarji minimi, id-data tal-bidu u t-tlestija tal-proġett, il-fażijiet u t-tariffi tal-proġett innifsu, u provvedimenti dwar take-or-pay u numru ta' kundizzjonijiet oħrajn.

Jindika wkoll l-investiment fl-infrastruttura li kellu jsir minn ElectroGas, u jassenja t-titolu formali lil ElectroGas.

Bħala tlestija tal-proġett, l-energy delivery date, jiġifieri mill-aspett tal-PPA, seħħ fl-10 ta' Awwissu 2017, u l-Phase 2 gas delivery date, jiġifieri min-naħa tal-GSA, seħħ fit-28 ta' Settembru 2017.

Dan ifisser li kien hemm delays sostanzjali fuq it-target date li rriżultaw f'penali li kellhom jitħallsu min-naħa ta' ElectroGas lil Enemalta.

Jekk niftakar sew, il-penali totali li ġew charged kienu ta' €22 miljun, però kien hemm capping ta' €18-il miljun, u allura fil-verità dan l-ammont kien enforceable.

RYAN CALLUS: U sal-lum għadhom ma tħallsux?

IS-SUR KEITH MERCIECA: Ma nafux jekk tħallsux.

Sakemm konna qegħdin nagħmlu l-audit...

GLENN BEDINGFIELD: Jidhirli li kien hemm xi ħaġa fil-media fejn qalu li kellhom jitħallsu meta jagħlaq il-kuntratt.

IS-SUR KEITH MERCIECA: Jista' ikun li huwa hekk.

RYAN CALLUS: Ħarġet fil-media, wara rapport tal-NAO, li kellhom jiġu posposti għal 18-il sena.

GLENN BEDINGFIELD: Meta jagħlaq il-kuntratt.

Għandhom jiġu offset, jiġifieri minflok jitħallsu issa...

RYAN CALLUS: Jiġifieri minflok ħadnihom illum biex inraħħsu l-kontijiet, se neħduhom 18-il sena oħra!

GLENN BEDINGFIELD: Imma dik qed tgħidha inti, Onor. Callus.

GLENN BEDINGFIELD: Inti wkoll ma kontx taf u llum qed taqbel mal-SSA!

IĊ-CHAIRPERSON: Sur Mercieca, inti qed tgħidilna li kien hemm delivery tal-proġett, kien hemm delay, u fil-kuntratt kien hemm penali għad-delay.

Tista', jekk jogħġbok, tgħidilna l-klawsola tal-penali x'kienet tgħid, bejn wieħed u ieħor?

Pereżempju kienet per diem, fix-xahar, jew fil-ġimgħa?

Kien hemm multa kuljum?

How did it work out biex wasalt għaċ-ċifra ta' €20 miljun?

Jien qed nifhem li kien hemm a penalty clause, bħalma jkun hemm f'kull kuntratt, li tgħid li ElectroGas kellhom jeħlu penali għal kull ġurnata delay, however din kellha tkun capped.

F'dan il-każ għal xi raġuni, li ġieli jkun hemm u ġieli ma jkunx hemm, il-penali kienu capped at €18 million, jiġifieri setgħu jeħlu penali sa massimu ta' €18-il miljun.

Tista' tgħidilna x'kienet tgħid din il-penalty clause?

Jiġifieri meta ħdimtuha telgħet għal €22 miljun, però peress li kienet capped waqfet at €18 million.

Tista' tgħidilna kemm kienet id-delay u kif wasaltu għas-somma ta' €22 miljun?

IS-SUR KEITH MERCIECA: Milli niftakar, it-€22 miljun kienu ċ-charges li ħarġet Enemalta, jiġifieri suppost fil-verità kellhom isiru iktar delay charges, però ladarba laħqu l-capping, waqfu.

IĊ-CHAIRPERSON: Imma l-mistoqsija tiegħi hi kif tinħadem il-penalty.

Tinħadem per day, jiġifieri pereżempju għandek penali ta' €1,000 kuljum?

IS-SUR KEITH MERCIECA: Qiegħed nirriferi għall-kuntratt, għax il-kuntratt għandu klawsoli differenti skond il-PPA u l-GSA.

IĊ-CHAIRPERSON: Mela l-Kumitat qiegħed jitlob li jingħata informazzjoni dwar il-mekkaniżmu ta' kif tiskatta l-penalty clause u kif l-Awditur wasal għall-ammont ta' penali ta' €22 miljun, which was however capped at €18 million.

Ir-rapport jgħid li ma nafux jekk tħallsux.

Issa hawnhekk m'aħniex qegħdin nitkellmu fuq 10 ċenteżmi.

Meta tgħid li ma tafux jekk tħallsux...

IS-SUR KEITH MERCIECA: Ifisser li nkunu staqsejna lil Enemalta...

IĊ-CHAIRPERSON: Jiġifieri intom tlabtu din l-informazzjoni lil Enemalta… Għedilna ftit għax din interessanti.

IS-SUR KEITH MERCIECA: Jekk għadna ma nafux jekk tħallsux, il-probabilità hi li Enemalta għadha ma rrispondietx il-mistoqsija tagħna.

IĊ-CHAIRPERSON: Mela intom tlabtu l-informazzjoni lil Enemalta.

Nimmaġina li lilkom irriżultalkom li the invoice was raised, jiġifieri Enemalta ħarġet kont lil ElectroGas.

GLENN BEDINGFIELD: Sur President, imma minn dak iż-żmien 'il hawn, għalkemm ma ssemmietx fir-rapport, sirna nafu li kien hemm...

IĊ-CHAIRPERSON: Iva, hawnhekk qiegħda.

GLENN BEDINGFIELD: Imma wara l-pubblikazzjoni tar-rapport kien hemm deċiżjoni li l-penali se jitħallsu meta jagħlaq il-kuntratt.

IĊ-CHAIRPERSON: Il-mistoqsija tiegħi hija proprju din.

GLENN BEDINGFIELD: Jien qed nara li hija superseded.

IĊ-CHAIRPERSON: Superseded kif?

(Interruzzjonijiet)

GLENN BEDINGFIELD: Għax fil-fatt sirna nafu li effettivament it-€18-il miljun se jitħallsu.

RYAN CALLUS: Fadlilhom daqsxejn! 18-il sena!

IĊ-CHAIRPERSON: Jien irrid inkun naf jekk il-kuntratt jipprovdix li l-penali jitħallsu 18-il sena oħra, li allura hija oxxeni peró hemm kuntratt, jew inkella l-kuntratt jgħid li għandhom jitħallsu issa imma se jitħallsu 18-il sena oħra, li hija oxxeni times two.

Jiġifieri jien qed nistaqsik x'jgħid il-kuntratt ħalli naraw jekk Konrad Mizzi għamilx kuntratt li jgħid li l-penali jitħallsu 18-il sena oħra, li huwa oxxeni, jew inkella jekk agħar minn hekk, hemmx kuntratt li jgħid li l-penali jitħallsu llum, però ħfirnihomlhom għal 18-il sena oħra, li huwa oxxeni wkoll.

IAN CASTALDI PARIS: Sur Mercieca, inti taf x'jgħid eżattament il-kuntratt?

IĊ-CHAIRPERSON: Se jiċċekkjalna.

IS-SUR KEITH MERCIECA: La għedna li ma nafux jekk tħallsux, ifisser li ma weġbux għax jien nimmaġina li ħaġa bħal din staqsejna dwarha.

KAROL AQUILINA: Fil-fatt paragrafu 5.5 tar-rapport jgħid li l-Awditur Ġenerali staqsa lil Enemalta u din id-domanda "remained unaddressed".

IĊ-CHAIRPERSON: Aħna nixtiequ nkunu nafu meta saret it-talba u lil min.

RYAN CALLUS: U anke x'jgħid il-kuntratt.

KAROL AQUILINA: It-€22,415,000 huwa kalkolu li għamel l-NAO, jew huwa kalkolu li għamlet Enemalta u nfurmatkom bih?

(Interruzzjonijiet) Jiġifieri meta qabżu t-€18-il miljun waqfu jikkalkulaw.

IĊ-CHAIRPERSON: Imma talbuhomlhom?

Bagħtulhom kont?

IS-SUR KEITH MERCIECA: Jien jidhirli li l-kalkolu sar min-naħa ta' Enemalta għax kieku kien il-kalkolu tagħna konna nikkalkulaw l-ammont komplet.

IS-SUR KEITH MERCIECA: Hekk hu.

IĊ-CHAIRPERSON: Issa l-mistoqsija tagħna hi jekk saritx talba lil ElectroGas għall-ħlas ta' €18-il miljun imbagħad kien hemm after thought u ħafruhomlhom għal 18-il sena, jew inkella qatt ma saret...

KAROL AQUILINA: Iktar minn hekk, saret it-talba għal €22,415,000 imbagħad ElectroGas qalu li din hija capped għal €18-il miljun?

Għax il-Gvern dejjem għandu interess li jiġbor… Jekk irid, iqajjimha ħaddieħor.

IS-SUR CHARLES DEGUARA: Mhux biex naqbeż għall-auditee, għax la huwa fl-interess tiegħi u lanqas huwa dover tiegħi, imma jekk jien marbut b'agreement u nista' noħroġlok kont ta' €18-il miljun biss, ma nibqax ngħodd; nibgħatlek kont u nesiġi li tagħtihomli, imma ma nistax nibgħatlek kont akbar.

KAROL AQUILINA: Imma allaħares il-Gvern jagħmel hekk ma' kulmin għandu jagħti l-flus tat-taxxa għax kieku jkollna problema!

Il-Gvern jitolbok, imbagħad...

IS-SUR CHARLES DEGUARA: Imma jekk jien, pereżempju, għandi agreement – li m'għandix – li income tax nista' nħallas sa €10,000 fis-sena, ma jistax jibgħatli kont ta' €10,001.

KAROL AQUILINA: Imma li qed nistaqsi jien hu jekk Enemalta ħarġitx kont ta' €22,415,000 imbagħad għamlet nota u qalet li qed jiġu capped għal €18-il miljun.

Għax tagħmel differenza.

IS-SUR CHARLES DEGUARA: Niċċekkjaw, imma ma naħsibx.

CLAYTON BARTOLO: Onor. Aquilina, jiġifieri qed tistaqsi jekk l-ammont ġiex capped mingħajr m'hemm fl-agreement?

IĊ-CHAIRPERSON: L-Onor.

Aquilina qed jistaqsi jekk skont il-kuntratt il-penali jitilgħu €22 miljun, imma qed jitnaqqas għal €18-il miljun…

CLAYTON BARTOLO: Imma x'inhi r-rilevanza tagħha?

GLENN BEDINGFIELD: Għax fl-opinjoni taċ-Chairman...

IĊ-CHAIRPERSON: Għax turi l-attitude ta' Enemalta.

GLENN BEDINGFIELD: ...hija oxxeni.

CLAYTON BARTOLO: Attitude li żammet mal-kuntratt.

Mela jekk għamlet hekk huwa ħażin, u kieku m'għamlitx hekk tkun kisret il-kuntratt!

Kollox ħażin!

GLENN BEDINGFIELD: Kollox ħażin sar!

Ma sar xejn tajjeb!

IĊ-CHAIRPERSON: Iva, f'dan il-kuntratt kollox ħażin sar.

CLAYTON BARTOLO: Taf x'inhu tajjeb?

Li raħsu l-kontijiet.

Dik żgur li naqblu li hija tajba!

Illum il-ġurnata qegħdin taqblu magħna dwar dan.

KAROL AQUILINA: Enemalta kellha responsabilità...

CLAYTON BARTOLO: U li ma fgajniex lir-residenti ta' Marsaxlokk bl-impjant ta' BWSC.

KAROL AQUILINA: Jekk trid tkun politiku, naf inkun politiku aktar minnek.

CLAYTON BARTOLO: Morru għidulhom lin-nies ta' Marsaxlokk.

Kieku l-maskra mhux minħabba l-COVID-19 qegħdin jilbsuha, imma minħabba d-duħħan li ħiereġ mill-power station!

KAROL AQUILINA: Li qed nistaqsi jien hu jekk Enemalta għamlitx eżerċizzju u waslet għall-ammont ta' €22,415,000, jew jekk dak l-eżerċizzju għamlux l-Awditur Ġenerali u Enemalta ġiet taqa' u tqum u qalet li ma jinteressahiex għax kienet se tħallas €18-il miljun u daqshekk.

Jien dak li jinteressani, għax minn kif qed nara jien, l-ammont ta' €22,415,000 ma ħariġx minn Enemalta.

GLENN BEDINGFIELD: Onor. Aquilina, naħseb qiegħed out of order meta tgħid li Enemalta ġiet taqa' u tqum minn dak li qal l-Awditur.

KAROL AQUILINA: Enemalta ġiet taqa' u tqum għax...

GLENN BEDINGFIELD: L-Awditur Ġenerali nvestiga wara li kienet ittieħdet id-deċiżjoni, u Enemalta u kull dipartiment tal-Gvern ma joqgħodx għal dak li jgħid l-Awditur Ġenerali.

L-Awditur Ġenerali jinvestiga mhux jagħti l-guidelines...

KAROL AQUILINA: Kieku Enemalta ma ġietx taqa' u tqum kienet twieġeb id-domanda tal-Awditur.

IĊ-CHAIRPERSON: Nitlobkom twaqqfu l-battibekki ta' bejnietkom.

Mela, Sur Mercieca, ġie stabbilit li Enemalta kellhom penali capped at €18 million, u inti qed tiġi mitlub sabiex tagħti informazzjoni ta' x'komunikazzjoni kien hemm ma' Enemalta, jekk wieġbux jew le, u anke sabiex tagħtina dettalji dwar il-penalty clause fl-agreements li wasslu għall-accumulation ta' din il-multa.

GLENN BEDINGFIELD: Sur President, naħseb nistgħu nieqfu hawnhekk għax sar il-ħin u xtaqt li qabel nagħlqu nqajjem punt.

IĊ-CHAIRPERSON: Mhux problema, nistgħu nikkonkludu l-laqgħa għal-lum.

GLENN BEDINGFIELD: Però qabel nikkonkludu, Sur President, nixtieq ngħid xi ħaġa.

Fil-bidu tal-laqgħa inti għedt li mhijiex il-prassi li l-Kumitat ikun mgħarraf bil-lista tax-xhieda minn qabel.

Irrid nippreċiża hawnhekk li ta' l-inqas f'ħames każi, anke taħt iċ-chairmanship ta' Tonio Fenech, fosthom meta dan il-Kumitat kien qed jiddiskuti l-kuntratt ma' Henley & Partners, Australia Hall, il-fuel procurement minn Enemalta, il-Mercaptan u l-kuntratt ta' BWSC, kien irċieva lista tax-xhieda minn qabel u għalhekk nistgħu ngħidu li hija l-prassi li l-Kumitat ikollu l-lista tax-xhieda li se jitilgħu quddiemu.

Għalhekk jien nesiġi li bħala Membri ta' dan il-Kumitat ikollna lista tax-xhieda li se jkunu qegħdin jittellgħu quddiem dan il-Kumitat għal din id-diskussjoni.

IĊ-CHAIRPERSON: Jien m'għandi ebda intenzjoni li niżvijja lil dan il-Kumitat.

Illum għamilna laqgħa fejn smajna lill-NAO, u naħseb li naqblu li baqgħalhom xi ħaġa x'jgħidulna.

Jiġifieri dak li kien se jkun f'seduta waħda, issa se jsir f'żewġ seduti.

GLENN BEDINGFIELD: U jistgħu jsiru anke tlieta u erba' seduti.

IĊ-CHAIRPERSON: Onor. Bedingfield, jekk inti nkwetat għax...

GLENN BEDINGFIELD: M'iniex inkwetat!

IĊ-CHAIRPERSON: Għamilli proposta ta' ġurnata oħra meta jista' jiltaqa' dan il-Kumitat u...

GLENN BEDINGFIELD: Għalija nistgħu niltaqgħu kuljum mid-9:00a.m.

IĊ-CHAIRPERSON: Imma jien m'għandix job bħalma għandek inti.

GLENN BEDINGFIELD: X'għandu x'jaqsam?!

IĊ-CHAIRPERSON: Jien immur naħdem u ma nistax niġi hawn kuljum minn filgħodu.

GLENN BEDINGFIELD: Anke jien immur naħdem.

IĊ-CHAIRPERSON: Imma jagħtuk il-permess biex tiġi hawnhekk.

Jien m'għandix bżonn nitlob permess għax self employed.

GLENN BEDINGFIELD: Sur President, kulma qed nitolbok hija lista ta' ismijiet.

Ma nafx għalfejn qegħdin tirrifjutaw li tagħtuhielna.

IĊ-CHAIRPERSON: Jiena nemmen li se nkunu f'pożizzjoni li nagħtuk tali lista wara li jikkonkludu x-xhieda tagħhom l-NAO.

KAROL AQUILINA: Forsi jkollna l-permess tal-Kumitat li fil-laqgħa li jmiss nibagħtu email bil-lista ta' dokumenti li għandna bżonn biex nifhmu ċerti affarijiet li kien qed jgħid is-Sur Mercieca.

Forsi s-Segretarja tal-Kumitat tiċċirkola ftit dak li tlabnik biex imbagħad naġġornawha, jekk ikun hemm bżonn, biex mhux nistaqsuk fuq xi ħaġa li ma nkunux rajna.

Naħseb it's only fair li nagħmlu hekk u mhux qisna qed nitkellmu in arja.

IAN CASTALDI PARIS: Sur President, aktar qabel għedt li għandkom lista ta' madwar 50 xhud.

Tistgħu almenu tgħaddulna l-lista tagħhom.

GLENN BEDINGFIELD: Se jagħtina l-lista wara li jispiċċaw jixhdu l-NAO.

IĊ-CHAIRPERSON: Onor. Castaldi Paris, intellgħu xhieda kemm hemm bżonn.

GLENN BEDINGFIELD: Iva, tellgħu kemm hemm bżonn, jekk jista' ikun anke 100, mhux problema.

Kulma tlabnikom hija biss lista bl-ismijiet tax-xhieda.

Ma nafx għalfejn dan ir-rifjut min-naħa tagħkom...

CLAYTON BARTOLO: Sur President, rest assured li din in-naħa mhi se twaqqaf lil xi ħadd milli jitla' jixhed.

IĊ-CHAIRPERSON: Mela qegħdin niġġieldu fuq ix-xejn.

CLAYTON BARTOLO: Anzi aħna disponibbli niddiskutuha.

Naqblu li dan huwa rapport ta' importanza, bħalma huma r-rapporti l-oħrajn tal-NAO – naħseb li tajjeb li wieħed japprezza x-xogħol tant tajjeb li jagħmlu l-NAO u ara ma taħsbux li meta nagħmlu l-mistoqsijiet we are second guessing l-NAO; aħna għandna fiduċja sħiħa fix-xogħol tal-NAO – u għalhekk naħseb li għandna jkollna lista tax-xhieda li se tressaq l-Oppożizzjoni.

GLENN BEDINGFIELD: Aħna dejjem ikollna fiduċja fl-NAO, mhux biss meta r-rapport ikun jogħġobna!

CLAYTON BARTOLO: Aħna għandna fiduċja fl-istituzzjonijiet dejjem.

IĊ-CHAIRPERSON: Grazzi Ministru.

Qegħdin naqblu u ħadt nota ta' dak li ntqal.

Nirringrazzja lil kull min ħa sehem f'din il-laqgħa tal-lum u naġġorna l-Kumitat għal data li tiġi kkomunikata aktar tard.

Fit-3:54 p.m. il-Kumitat aġġorna.


KUMITAT PERMANENTI DWAR IL-KONTIJIET PUBBLIĊI

LAQGĦA NRU 72

L-Erbgħa, 9 ta' Diċembru, 2020.

IlKumitat Permanenti dwar ilKontijiet Pubbliċi ltaqa' filParlament, ilBelt Valletta, fis-2:05 p.m.

L-Onor.

Beppe Fenech Adami, President tal-Kumitat, ippreseda.

PREŻENTI

L-Onor.

Clayton Bartolo (Ministru għat-Turiżmu u l-Protezzjoni tal-Konsumatur); l-Onor.

Alex Muscat (Segretarju Parlamentari għaċ-Ċittadinanza u l-Komunitajiet); l-Onor.

L-Iskrivana qalet it-talba.

Il-Minuti tal-Laqgħa Nru 71, li saret fit-2 ta' Diċembru 2020, ġew konfermati.

EZAMI TAR-RAPPORT TAL-AWDITUR GENERALI INTITOLAT "AN INVESTIGATION OF MATTERS RELATING TO THE CONTRACTS AWARDED TO ELECTROGAS MALTA LTD.

BY ENEMALTA CORPORATION" – PREŻENTAZZJONI ĠENERALI MILL-AWDITUR ĠENERALI DWAR IR-RAPPORT U L-KONKLUŻJONIJIET TIEGĦU (Dok 154 u 154a)

Fil-bidu tal-laqgħa l-Onor.

Glenn Bedingfield talab sabiex il-Kumitat ikollu lista tal-persuni li se jkunu qegħdin jidhru quddiem il-Kumitat u r-rilevanza tagħhom mat-terms of reference tar-rapport li kien qed jiġi diskuss.

Huwa talab ukoll li l-Awditur Ġenerali, fil-bidu tal-preżentazzjoni tiegħu, jgħid lill-Kumitat x'kienu t-termini ta' riferenza tal-istess rapport.

Iċ-Chairman qal li wara li l-Awditur Ġenerali jagħmel il-preżentazzjoni tiegħu, il-Kumitat kellu jkun f'pożizzjoni aħjar biex jgħid liema xhieda kellhom jittellgħu quddiemu, però bħala punt ta' tluq, l-ewwel xhieda li kienu se jittellgħu kienu l-uffiċjali fi ħdan l-Uffiċċju Nazzjonali tal-Verifika li ħadmu fuq ir-rapport, kulħadd skont l-expertise tiegħu.

Huwa qal ukoll li l-Oppożizzjoni kienet qed taħseb li ttella' madwar 50 xhud, u jekk il-Kumitat jara li l-proċess fuq dan is-suġġett kien se jkun wieħed twil ħafna, huwa kien dispost li jagħmel arranġamenti sabiex il-Kumitat jiltaqa' aktar spiss.

L-Onor.

Bedingfield qal li n-naħa tal-Gvern ma kellhiex problema li l-Kumitat jiltaqa' aktar spiss, però xtaq li l-Oppożizzjoni tgħaddi lill-Kumitat lista tal-persuni li xtaqu li jittellgħu jixhdu ħalli n-naħa tal-Gvern tkun tista' tirregola ruħha aħjar.

Iċ-Chairman qal li hu kien qed jirrifjuta li jimxi b'mod differenti mill-mod kif jimxi normalment il-Kumitat stante li dan kien suġġett bħal kull suġġett ieħor li ddiskuta l-Kumitat.

Iċ-Chairman imbagħad għadda sabiex stieden lill-Awditur Ġenerali, is-Sur Charles Deguara, jagħmel l-introduzzjoni għas-suġġett.

Wara, għamel preżentazzjoni s-Sur Keith Mercieca, Assistent Awditur Ġenerali, fejn fiha ppreżenta lill-Kumitat lista tal-Kumitati kollha li ġew imwaqqfa fir-rigward tal-proġett ta' ElectroGas (Dok.

Huwa ntalab sabiex jipprovdi lill-Kumitat din l-informazzjoni:

Lista tan-nies li l-Uffiċċju Nazzjonali tal-Verifika (NAO) intervista kif ukoll ta' dawk li talbu informazzjoni mingħandhom;

Comparative list ta' shortcomings li kien hemm fl-ewwel stadju tal-proċess li wasslu lill-NAO jagħmel l-osservazzjoni li kien hemm "similar shortcomings" u li minkejja li kienu similar kien hemm min ikkwalifika u kien hemm min kien skwalifikat;

Kemm saru talbiet għal kjarifiċi dwar it-tender, minn kemm-il bidder differenti saru dawn it-talbiet, u x'kienu l-kjarifiċi mitluba;

Fuq liema kriterji sar id-due diligence report;

Min kienu n-nies fuq il-bordijiet u min appuntahom; u

X'tgħid il-penalty clause tal-kuntratt, kif l-NAO wasal għall-penali ta' €22 miljun, u kif dan l-ammont ġie capped għal €18-il miljun.

Id-diskussjoni dwar dan ir-rapport kienet interrotta u baqgħet aġġornata.

Qabel ma ntemmet il-laqgħa l-Onor.

Glenn Bedingfield reġa' qajjem il-kwestjoni tal-preżentazzjoni tal-lista bl-ismijiet tax-xhieda li kellhom jittellgħu quddiem il-Kumitat, u semma drabi oħra, f'leġiżlaturi differenti fejn, kemm in-naħa tal-Gvern, kif ukoll in-naħa tal-Oppożizzjoni, kienu taw il-listi rispettivi tagħhom ta' persuni li xtaqu li jittellgħu jixhdu.

Iċ-Chairman qal li wara li jipiċċa bl-ispjega teigħu l-Awditur Ġenerali, in-naħa tal-Oppożizzjoni kienet se tgħaddi lill-Kumitat lista bl-ismijiet tax-xhieda li xtaqet li jittellgħu jixhdu in konnessjoni mar-rapport in kwestjoni.

Fit-3:54 p.m. iċ-Chairman aġġorna l-Kumitat bl-istess aġenda għal data li kellha tiġi komunikata aktar 'il quddiem.

SKRIVANA TAL-KUMITAT

PRESIDENT TAL-KUMITAT

Proceedings, agenda, minutes and transcripts of the parliamentary committees kon


KUMITATI TAL-KAMRA TAD-DEPUTATI

LAQGĦA KONĠUNTA

KUMITAT PERMANENTI DWAR L-AFFARIJIET SOĊJALI

KUMITAT PERMANENTI DWAR L-AFFARIJIET TAL-FAMILJA

AVVIŻ

LAQGĦA 19

Il-Ħamis, 10 ta' Diċembru 2020 fil-11:00 a.m.

Il-Kumitat Permanenti dwar l-Affarijiet Soċjali u l-Kumitat Permanenti dwar l-Affarijiet tal-Familja se jiltaqgħu nhar il-Ħamis, 10 ta' Diċembru 2020 fil-11:00 a.m. fil-Kamra tal-Kumitati, fil-Parlament b'din l-aġenda:

Laqgħa ma' Dr Helena Dalli, Kummissarju Ewropew responsabbli mill-Ugwaljanza;

Affarijiet Oħra.

Proceedings, agenda, minutes and transcripts of the parliamentary committees fam